Arab Saudi rampas bagasi jemaah haji Indonesia kerana cuba seludup air zamzam
Oleh KOSMO!

15 Julai 2022, 9:30 pm
JAKARTA – Pegawai lapangan terbang Arab Saudi menggeledah berpuluh-puluh beg pakaian jemaah haji Indonesia kerana disyaki menyimpan air zamzam yang cuba diseludup keluar dari kota suci Mekah, lapor laman DetikNews.
Cubaan menyeludup air zamzam itu terbongkar selepas bagasi mereka melalui pemeriksaan X-ray sebelum diserahkan kepada jemaah.
“Hasil pemeriksaan X-ray ke atas 393 beg pakaian jemaah haji Kloter 1 Padang, 50 beg pakaian didapati mengandungi air zamzam,” kata Ketua Bahagian Perkhidmatan Ketibaan dan Pemulangan (Yanpul) Kawasan Kerja Lapangan Terbang Panitia Penyelenggara Ibadah Haji (PPIH), Edayati Dasril.
Difahamkan, beg-beg pakaian itu milik jemaah haji kumpulan pertama yang sepatutnya tiba di Indonesia hari ini.
 Air zamzam yang terdapat dalam setiap beg pakaian diisi dengan sukatan berbeza-beza daripada botol kecil sehingga botol dua liter.
Peraturan keselamatan dan keselamatan penerbangan Arab Saudi (GACA) telah mengeluarkan arahan bahawa jemaah dilarang membawa pulang air zamzam dengan memasukkannya ke dalam bagasi mereka.

Pengerusi Jawatankuasa PPIH, Arsad Hidayat meminta jemaah haji supaya memberi perhatian kepada barang-barang mereka dan tidak melanggar peraturan yang ditetapkan oleh kerajaan Arab Saudi.
“Barang-barang jemaah wajib ditimbang, ditapis terlebih dahulu bagi memastikan tiada barang terlarang termasuk air zamzam,” tegas Arsad. – Agensi


Lelaki persenda azan dalam kereta tampil minta maaf
Oleh KOSMO!

15 Julai 2022, 9:20 pm
PETALING JAYA – Seorang lelaki yang didakwa telah mempersendakan laungan azan sewaktu berada di dalam sebuah kereta akhirnya tampil meminta maaf.
Menerusi satu perkongsian di laman Facebook Ridha Fhamy, lelaki tersebut membuat permohonan maaf menerusi satu rakaman video selepas beberapa individu mencarinya sehingga ke tempat kerja.
Berdasarkan klip video berdurasi satu minit 56 saat yang dimuat naik di laman Facebook, lelaki bertatoo di bahagian tangan itu telah meminta maaf atas perbuatannya itu.
“Saya meminta maaf kepada semua dan saya tidak akan buat perkara seperti ini lagi. Minta maaf semua,” kata lelaki tersebut.
Susulan perkongsian tersebut, orang ramai berang dengan perbuatan lelaki tersebut dan mahu pihak berkuasa mengambil tindakan tegas terhadap si pelaku.
“Mohon ambil tindakan, JAKIM kena ambik tindakan, benda agama jangan bawa main,” tulis Prima Home .

“Semalam aku tengok dia ni gelak-gelak je nape hari ni buat muka sedih pulak,” soal MD Zulhilmi.
Turut meninggalkan komen adalah seorang lagi pengguna dikenali sebagai Luqman Hanif.
“Kau jangan mengaku rakyat Malaysia kalau bahasa ibunda sendiri pon tak reti nak cakap,” tegasnya.
Terdahulu tular klip video berdurasi 15 saat yang memaparkan seorang lelaki yang berada di dalam sebuah kereta telah mempersendakan azan sambil menjerit dan bergelak ketawa bersama rakannya.
Perbuatan tersebut telah mengundang kemarahan dan kecaman daripada orang ramai sehingga ramai pihak mahu lelaki itu dicari dan segera dihadapkan ke muka pengadilan. -KOSMO! ONLINE


Kencing berdiri terdedah jangkitan kulat, batu karang
Oleh KOSMO!

15 Julai 2022, 9:12 pm
PETALING JAYA – Masih ramai yang kurang sedar akan kesan buruk daripada perbuatan kebiasaan mereka seperti membuang air kecil secara berdiri.
Pegawai perubatan swasta, Dr. Ahmad Samhan menerusi perkongsiannya di aplikasi TikTok memaklumkan terdapat beberapa kesan kesihatan yang boleh berlaku ekoran daripada amalan tersebut.
“Kencing berdiri meningkatkan risiko jangkitan kulat (kandidiasis) dan jangkitan kepada ‘Mr. P’ (balanitis) sebab tidak dibasuh dengan bersih,” katanya.
Dalam pada itu, beliau turut berkongsi tips kedudukan yang betul ketika ingin membuang air kecil.
“Posisi paling sesuai untuk kencing ialah duduk atau mencangkung.
“Mudah untuk air kencing keluar sepenuhnya dan tiada sisa air kencing tertinggal dalam pundi,” jelasnya.

Katanya lagi, air kencing yang tertinggal dalam pundi kencing boleh mengakibatkan batu karang dan jangkitan di bahagian tersebut. – KOSMO! ONLINE


Liga Super: Kedah tewas lagi di tangan TFC
Oleh TENGKU DANISH BAHRI TENGKU YUSOFF

15 Julai 2022, 11:48 pm
KUALA NERUS – Terengganu FC (TFC) mengecewakan Kedah Darul Aman buat kali kedua berturut-turut kali ini apabila menang 2-1 pada aksi Liga Super di Stadium Sultan Mizan Zainal Abidin di sini sebentar tadi.
Keputusan itu membolehkan TFC merampas kedudukan Kedah di tempat keempat dengan memungut 16 mata dari sembilan perlawanan manakala skuad Lang Marah jatuh ke tempat kelima dengan 14 mata.
Tuan rumah hanya memerlukan 13 minit untuk membolosi pintu gol Kedah menerusi penyerang import, Kpah Sherman yang mudah menyambar hantaran leret Faisal Abdul Halim dari sebelah kanan.
Memasuki minit ke-23, Kedah berpeluang menyamakan kedudukan berpunca umpanan Ariff Farhan Md. Isa namun tolakan Ronald Ngah Wanja di depan pintu gol tinggi melepasi sasaran.
Skuad kendalian Aidil Sharin Sahak itu terus kempunan untuk mengimbangi permainan apabila rembatan kencang Ariff Farhan pada minit ke-36 menggegar palang.
Aksi semakin rancak menuju rehat giliran TFC menguji kubu pelawat malangnya Faisal (m-43) mensia-siakan situasi satu lawan satu sebelum tindakan susulan Sherman diselamatkan penjaga gol.

Serangan bertali-arus TFC membuahkan hasil setelah Manuel Ott menewaskan Ifwat Akmal Chek Kassim yang gagal menyelamatkan sepakan luar kotak penalti pada minit ke-57.
Pemain gantian, Azammuddin Akil menjaringkan gol saguhati Kedag namun jaringannya dalam masa kecederaan sudah terlewat untuk menghalang keputusan 2-1 berpihak TFC. – KOSMO! ONLINE


Lelaki samun remaja dalam lif apartment ditahan
Oleh NOR AZIAH MAT NOH

15 Julai 2022, 7:32 pm
GOMBAK – Seorang lelaki ditahan selepas melakukan samun bersenjatakan pisau terhadap remaja lelaki dalam kejadian yang berlaku di dalam lif sebuah apartmen sekitar Desa Aman Puri, di sini pada 4 Julai lalu.
Ketua Polis Daerah Gombak, Asisten Komisioner Zainal Mohamed Mohamed berkata, suspek yang merupakan lelaki tempatan itu ditahan sekitar pukul 8 malam pada Jumaat lalu.
“Hasil siasatan yang dijalankan mendapati suspek yang berusia 18 tahun itu terlibat dalam kes samun tersebut.
“Polis turut merampas sebuah telefon bimbit, senjata dan pakaian yang digunakan suspek ketika kejadian,” katanya dalam satu kenyataan di sini hari ini.
Jelasnya, suspek telah dituduh di Mahkamah Sesyen Selayang mengikut Seksyen 392/397 Kanun Keseksaan hari ini.
Terdahulu, tular rakaman video di media sosial memaparkan suspek yang bersenjatakan sebilah pisau telah melakukan rompakan ke atas remaja berkenaan di dalam sebuah lif. – KOSMO! ONLINE


Pasangan kekasih pulangkan anak patung Hello Kitty didakwa berpuaka
Oleh KOSMO!

15 Julai 2022, 7:30 pm
BANGKOK – Sepasang kekasih yang mencuri patung Hello Kitty daripada bangkai sebuah kereta di tapak pelupusan sampah, bertindak memulangkannya semula kerana percaya  ia berpuaka, lapor laman berita Thaiger.
Kereta terbabit remuk selepas terlibat dalam satu kemalangan ngeri. Pada Mei lalu, pemandu kereta itu maut dalam kemalangan jalan raya. Keretanya dibawa ke tempat pelupusan sampah di wilayah Kamphaeng Phet, Thailand.
Anak patung Hello Kitty gergasi pemilik kereta itu ditinggalkan di tempat duduk belakang dan berada dalam keadaan sempurna.
Rakan mangsa memberitahu bahawa mereka membeli anak patung itu untuk mendiang sebagai hadiah hari jadi.
Beberapa hari lalu, kamera sistem televisyen litar tertutup (CCTV) merakam seorang lelaki dan wanita berhenti di tapak pelupusan tersebut dan mencuri patung itu.
Bagaimanapun, pada pukul 2 pagi keesokan harinya, pasangan itu kembali ke tapak pelupusan sama, manakala rakaman CCTV menunjukkan mereka dengan riak wajah keliru keluar dari kereta lalu mencampakkan patung Hello Kitty itu ke tanah.

Apabila pemilik tapak pelupusan sampah melihat rakaman CCTV, dia berasa sangsi adakah pasangan itu kembali  hanya untuk memulangkan anak patung tersebut.
Setelah identiti pencuri itu dikenal pasti, pemilik premis bertanyakan apakah motif mereka muncul di situ pada pukul 2 pagi.
Wanita itu berkata,  pada malam dia mencuri anak patung Hello Kitty itu, dia ternampak kelibat  seorang gadis kecil di dalam bilik tidurnya.
Kemudian, dia merasakan seperti ada sesuatu mencekiknya. Pasangan itu akhirnya nekad ‘memulangkan’ semula patung berkenaan ke tempat ia diambil. – Agensi


Sasar 500 hingga 600 Pakej Durian Tourism dapat dijual
Oleh SAFINA RAMLI

15 Julai 2022, 7:21 pm
GEORGE TOWN – Tourism Malaysia menyasarkan kira-kira 500 hingga 600 Pakej Durian Tourism dapat dijual di seluruh negara dengan pulangan lebih RM100,000 kepada para pengusaha yang menyertai kempen Pakej Durian Tourism Promosi Diskaun 10 peratus.
Ketua Pengarahnya, Datuk Zainuddin Abdul Wahab berkata, selari dengan peralihan negara ke fasa endemik, kempen Pakej Durian Tourism Promosi Diskaun 10 peratus dianjurkan pada tahun ini bermula dari 1 Julai sehingga 31 Ogos depan.
”Program ini bertujuan merancakkan semula aktiviti pemasaran dan promosi pelancongan domestik sekali gus dilihat berupaya menyumbang kepada pertumbuhan ekonomi penduduk setempat,” katanya pada sidang akhbar selepas merasmikan kempen Pakej Durian Tourism 2022 di Hin Bus Depo di sini hari ini.
Menurutnya, bagi menjayakan kempen tersebut, Tourism Malaysia telah menjalinkan kerjasama dengan lima pengusaha pelancongan dalam membangunkan pakej-pakej durian yang menggabungkan elemen eko pelancongan, agro pelancongan, arkeo pelancongan dan pengembaraan lasak.
Lima pengusaha pelancongan yang terlibat adalah Kurma Travel and Tours Sdn. Bhd, Adventure360 Tours Sdn. Bhd, Time
Free Vacation Sdn. Bhd, M.Maha-Izah Transport and Tours Sdn. Bhd. serta Asia Gateway Tours.
Ujar beliau, antara pakej yang ditawarkan termasuklah pakej dua hari satu malam (2H1M) bermula RM290 seorang dan pakej tiga hari dua malam (3H2M) bermula RM388 seorang dengan tempahan minimum empat orang bagi setiap pakej. -KOSMO! ONLINE


Cristiano Ronaldo tolak tawaran gaji £2 juta seminggu
Oleh KOSMO!

15 Julai 2022, 8:04 pm
LONDON – Cristiano Ronaldo dilaporkan telah menolak tawaran lumayan untuk berhijrah ke Arab Saudi meskipun bintang antarabangsa Portugal itu terdesak mahu meninggalkan Manchester United musim ini.
Kelmarin, sebuah kelab Arab Saudi yang tidak dinamakan telah membuat tawaran paling lumayan ‘gila’ dalam sejarah perpindahan iaitu £250 juta (RM1.31 bilion) termasuk gaji £2 juta (RM10.53 juta) seminggu selama dua tahun.
Bagaimanapun, ESPN mendakwa bahawa Ronaldo tidak termakan dengan cadangan mahupun pujukan dari Arab Saudi, malah pemenang Ballon d’Or lima kali itu menolak tawaran yang telah dikemukakan kepadanya.
Ronaldo, 37, mempunyai kontrak dengan United sehingga Jun tahun depan dengan pilihan untuk melanjutkan setahun lagi, namun dia telah mengemukakan permintaan untuk perpindahan baru-baru ini.
Bintang penyerang The Red Devils itu dipercayai mahu keluar dari Old Trafford kerana mahu beraksi pada saingan Liga Juara-Juara musim depan selain mahu meneruskan bermain untuk kejohanan utama serta kompetitif.
United tidak dapat menawarkan Liga Juara-Juara kepada Ronaldo memandangkan kelab tersebut hanya layak beraksi pada Liga Europa musim depan selepas menamatkan saingan di kedudukan keenam Liga Perdana Inggeris (EPL) musim lalu.

Situasi itu dikatakan menjadi punca Ronaldo meminta untuk dijual pada jendela perpindahan ini jika menerima tawaran sesuai meskipun pengurus baharu, Erik ten Hag menegaskan, Ronaldo bukan untuk dijual.
Pada masa sama, Ronaldo telah diberikan kebenaran untuk menangguhkan kehadiran bagi menyertai jelajah pramusim United di Thailand dan Australia atas sebab keluarga.
Dalam pada itu, sumber memberitahu ESPN bahawa Bayern Munich dan Atletico Madrid dikatakan sedang memantau secara dekat situasi Ronaldo, walaupun kedua-dua kelagb gergasi Jerman dan Sepanyol itu cuba menjarakkan diri daripada dikaitkan untuk menandatanganinya.
Sementara itu, Ronaldo telah memecah kesunyian menerusi catatan media sosialnya dengan status muat naik ‘kerja keras’ serta gambar dia bersenam di gim. – KOSMO! ONLINE


Gjie tak keluar 6ixth Sense, cuma berehat sementara
Oleh HANISAH SELAMAT

15 Julai 2022, 7:27 pm
KUALA LUMPUR – Pemain gitar, Gjie mengakui hanya berehat seketika daripada aktiviti bersama kumpulan 6ixth Sense, bukan mengundurkan diri secara rasmi seperti yang disangka ramai.
Kata pemilik nama penuh, Mohd. Faiz Azizi Arlis itu, keputusan tersebut dipersetujui secara bersama berikutan komitmen tugasnya, selain enggan mengganggu kelancaran album baharu 6ixth Sense yang akan dilancarkan dalam tempoh terdekat.
“Sebenarnya saya cuma berehat sementara dengan kumpulan 6ixth Sense kerana komitmen dengan sebuah stesen radio, tetapi tempoh tersebut belum dapat lagi saya tentukan.
“Perkara ini lebih kepada komitmen kerana saya tidak mahu memberikan bebanan atau melambatkan perjalanan kerjaya Sixth Sense yang akan tampil dengan album baharu.
“Sudah pasti usaha untuk merealisasikan sebuah album memerlukan tumpuan penuh. Selepas berbincang, saya ambil keputusan berehat seketika. Tetapi kalau mereka perlukan khidmat saya untuk ‘show’, tiada masalah.
“Jadi saya tidak berani hendak cakap saya keluar terus, takut nanti saya sambung semula pula. Kita tak tahu apa jadi pada masa depan,” katanya kepada Kosmo! Online.

Sixth Sense dianggotai Adi Priyo Sambodo, 39 (Adi) selaku vokalis, pemain dram, Safuan Hasnan, 35, (Wan), pemain bass Mohd. Fairos, 37, (Ayoy), pemain gitar Shahrul Effendy, 40, (Atan) serta ahli baharu pemain gitar Mohd. Zairul Azreen Shah, 32, (Harry).
Mereka kini tampil dengan single terbaharu berjudul Tremendous.
Terdahulu, pada awal tahun lalu Gjie mendedahkan tidak lagi bersama kumpulannya selepas lebih 15 tahun berjuang bersama-sama.
Perkara berkenaan didakwa berpunca akibat perbezaan atau tidak sehaluan lagi terutama berkenaan projek terbaharu 6ixth Sense ketika itu.
Begitupun, akui pemuzik berusia 36 tahun itu, hubungan dengan rakan seperjuangan lain masih seperti dulu malah mereka tetap saling bertanya khabar.
“Masing-masing sudah matang dan saya pun tidak mahu membesarkan perkara ini. Kami tidak bergaduh mahupun bermasam muka, biasalah kalau setakat berbeza pendapat.
“Hubungan saya bersama empat lagi anggota 6ixth Sense masih baik. Macam yang saya cakap, album saya tak boleh buat, tapi untuk persembahan pentas jika ada kelapangan kenapa tidak.
“Tidak timbul isu bergaduh mahupun perkara kurang elok dan sebagainya. Semua faktor sudah diambil sebelum saya buat keputusan ini,” luahnya lagi.
Sepanjang pembabitan dalam arena seni, anak jati Kuala Lumpur itu pernah menghasilkan beberapa lagu termasuk Tanpa, Maafkanku dan Kelam. – KOSMO! ONLINE


Stadium Shah Alam bakal berwajah baharu, kos tidak lebih RM787 juta
Oleh MOHD YUNUS YAKKUB

15 Julai 2022, 7:09 pm
SHAH ALAM – Stadium Shah Alam akan berwajah baharu dan lebih baik daripada Stadium Anfield di Liverpool dengan projek pembangunan stadium itu bermula pada tahun depan.
Menteri Besar Selangor, Datuk Seri Amirudin Shari berkata, pembangunan akan dilakukan pihak Malaysian Resources Corporation Berhad (MRCB) yang mempunyai pengalaman baik pulih Stadium Nasional Bukit Jalil pada 2017 selain mempunyai aspek kewangan yang kukuh.
Katanya, Stadium Shah Alam dijangka siap pada 2026 dengan kos pembangunannya tidak melebihi RM787 juta dilakukan menerusi perkongsian awam-swasta.
MRCB akan menanggung kos pembangunan dan syarikat itu akan dianugerahkan pertukaran tanah (land swap) kawasan sekitarnya untuk dibangunkan.
“Secara peribadi, saya lebih yakin membangunkannya semula kerana kata akhirnya pada kos kerana tidak mahu terlalu tinggi.
“Kos baik pulihnya kini adalah RM787juta berbanding pembinaan sebelum ini menelan belanja RM400 juta.

“Apapun sama ada baik pulih atau roboh, sebenarnya saya dapat lihat orang Selangor akan dapat stadium baharu yang lebih baik daripada Stadium Anfield,” katanya pada sidang akhbar selepas menyaksikan penyerahan Surat Niat kepada MRCB di sini semalam.
Penyerahan itu dilakukan Setiausaha Kerajaan Negeri, Datuk Haris Kasim kepada Naib Presiden Eksekutif MRCB, Datuk Dell Akbar Khan Hyder Khan.
Menurut beliau, Stadium Shah Alam yang telah berusia 28 tahun selepas dirasmikan 16 Julai 1994 lalu telah menerima impak kerosakan seperti pada bilik persalinan, bekalan elektrik, tempat duduk susulan tiga kejadian banjir pada 2006, 2015 dan tahun lalu.
Ujarnya, bumbung polikarbonat juga menelang kos yang besar dengan sekeping sahaja berjumlah antara RM500 hingga RM1,000.
“Bulan September ini, kita akan ada pameran mengenai pembangunannya. Saya sudah lihat (pelan pembangunan) namun ada elemen kritikal iaitu keteguhan, kejituan dan keselamatan bangunan kerana baharu ingin mendapatkan pelan bangunan.
“Kalau betul-betul selamat baru kita akan laksanakan strukturnya. Kalau tidak sudah tentu kena robohnya dan ganti di tempat lain,” katanya. -KOSMO!ONLINE


Polis tembak lelaki bersenjatakan grenad jadikan wanita tebusan
Oleh KOSMO!

15 Julai 2022, 7:00 pm
BANGKOK – Polis Thailand menembak dan mencederakan seorang lelaki bersenjatakan bom tangan yang menahan seorang wanita sebagai tebusan selama tiga jam dalam kejadian di wilayah Khon Kaen semalam, lapor laman berita Thaiger.
Pada pukul 9 pagi (waktu tempatan), Balai Polis Muang di Khon Kaen menerima aduan mengenai seorang gelandangan melakukan rompakan.
Polis bergegas ke tempat kejadian di mana mereka menemui perompak tersebut. Mereka memeriksa suspek dan menemui sepucuk senjata api berisi peluru.
Lelaki itu bercakap merapu dan dipercayai mengambil dadah, kata polis.
Suspek kemudian mengeluarkan sebutir bom tangan sebelum melarikan diri. Dia berlari keluar masuk dalam beberapa buah rumah sebelum memasuki sebuah kedai membaiki motosikal.
Suspek seterusnya menangkap isteri pemilik kedai dan dua anaknya. Lelaki itu menahan wanita tersebut sebagai tebusan, manakala dua anak mangsa berjaya melarikan diri.

Setelah ditanya oleh polis, lelaki itu berkata bahawa dia mahu berjumpa isterinya tetapi mereka mendapati suspek belum berkahwin.
Selepas rundingan selama beberapa jam gagal, polis meminta bantuan Pasukan Taktikal dan Senjata Khas (SWAT). Mereka bertindak menembak lelaki itu pada bahu kirinya dan menyelamatkan tebusan.
Polis kemudian merampas bom tangan dan menyerahkannya kepada Unit Pelupusan Senjata Letupan Khon Kaen.
Suspek yang cedera dibawa ke Hospital Khon Kaen untuk mendapatkan rawatan. Apabila sembuh, dia akan dibawa ke Balai Polis Mueang Khon Kaen untuk disoal siasat. – Agensi


Tya Arifin sedih, netizen pertikai keberkesanan jamu dijual
Oleh SAIRUL ZAMRI MISRANI

15 Julai 2022, 7:50 pm
PETALING JAYA –  “Mengarut je (sahaja) jamu semua ni, aku dah cuba minum. Konon bertenaga sangat, bertambah lemah lagi ada lah! Pahit.”
Itu komen pengguna di aplikasi TikTok menerusi hantaran video dimuat naik pelakon dan usahawan Tya Arifin yang berkongsi dirinya masih muat mengenakan baju kebaya empat tahun lalu selain kekal bertenaga selepas bersalin anak kedua.
Menerusi video itu, Tya atau nama sebenarnya Nurtria Wulandari, 28, berkongsi semua itu berkat amalan turun temurun dengan mengamalkan meminum jamu termasuk produk diusahakan iaitu jamu Mutyara.
Tya berkata, dia tidak pernah terasa hati dengan komen atau kritikan kerana percaya masih banyak yang memberikan maklum balas positif selepas menggunakan produk miliknya.
“Rasanya tidak salah berkongsi apa yang saya buat dan amalkan. Sebab sebelum memulakan perniagaan ini pun ramai bertanya macam mana saya mengekalkan tubuh badan yang bertenaga sepanjang masa.
“Satu daripadanya adalah amalan meminum jamu. Itu sebab Mutyara ini dirumus dari resipi turun temurun keluarga saya di Indonesia dengan menggunakan bahan alami dan makanan sunnah.

“Sudah tentu saya juga ingin melihat keberkesanan kepada diri sendiri. Sebagai contoh, baju kebaya saya empat tahun lalu masih muat dipakai hari ini. Buktinya seperti yang dikongsikan dalam TikTok dan Instagram.
“Bukan itu saja, tahap kesihatan dan kecergasan tubuh juga baik biarpun sekarang sudah ada dua anak. Ditambah pula dengan komitmen kerja, kerjaya dan keluarga memang memerlukan tenaga yang banyak.
“Jadi, kalau ada yang kata tak kena minum jamu pada dirinya atau apa saja, mungkin dia menggunakan jamu lain. Saya faham di Malaysia ini ramai juga menyalahgunakan nama jamu dan mengeluarkan produk yang meragukan, tetapi di Indonesia, jamu ini sangat dipercayai dan minuman herba yang bagus untuk wanita.
“Disebabkan itu saya mengangkat kembali nama jamu dengan menghasilkan produk yang berkualiti tinggi,” katanya.
Pada masa sama, menantu tiri kepada penyanyi tersohor Datuk Seri Siti Nurhaliza itu mengakui sedih apabila terdapat komen yang mempertikaikan produk dihasilkan itu.
“Saya sedih baca komen itu yang mempertikaikan dan cakap jamu tak bagus. Kadang mereka yang komen tu, mereka tak minum pun jamu Mutyara. Seperti yang semua tahu, jamu ini dibuat bukan suka-suka, tapi sebab pengalaman saya sendiri.
“Saya buat Mutyara untuk wanita, sebab macam saya, saya  seorang isteri nak urus anak, selebriti dan menguruskan banyak perkara.
“Sama juga macam wanita lain yang sebenarnya ramai tak tahu tanggungjawab wanita sangat besar, nak kena bangun awal, tidur lambat, uruskan anak, uruskan pekerjaan, bisnes, semua ini perlukan tenaga fizikal dan emosi.
“Bagi saya ini adalah sesuatu yang saya perlu berikan dan sokong wanita. Wanita ini selalu ada masalah penat, lelah, letih dan lesu. Jadi kita sangat perlukan tenaga, jika tak  ada macam mana nak uruskan semua komitmen dalam kehidupan seharian kita?
“Adakah saya salah buat semua ini? Adakah salah nak bantu wanita dapat tenaga lebih?  Ini lah sebenarnya perjuangan saya. Saya sedih kalau masih ada orang yang bersikap negatif dan tetap nak nampak perkara ini tak bagus. Mentaliti yang saling menjatuhkan,” katanya. – KOSMO! ONLINE


Cubaan salah guna 5,000 liter diesel subsidi digagalkan polis
Oleh NIK NUR IZZATUL HAZWANI NIK ADNAN

15 Julai 2022, 8:19 pm
KEMAMAN – Helah enam individu mengubah suai tiga buah lori muatan tiga tan untuk menyeludup 5,000 liter diesel terbongkar apabila mereka ditahan polis di sebuah stesen minyak di Jalan Air Putih di sini hari ini.
Kesemua lelaki berusia antara 17 dan 45 tahun itu ditahan oleh sepasukan anggota polis yang sedang mengadakan rondaan di lokasi kejadian pada pukul 3 pagi.
Ketua Polis Daerah Kemaman, Superintendan Hanyan Ramlan berkata, sewaktu rondaan, dua suspek dilihat sedang mengisi diesel ke dalam sebuah lori manakala dua lori lain pula diletakkan di kawasan stesen minyak tersebut.
“Curiga melihat dua lelaki yang mengambil masa lama untuk mengisi diesel, anggota polis tersebut bertindak melakukan pemeriksaan.
“Hasil pemeriksaan, suspek bukan sahaja didapati mengisi diesel secara berlebihan malah gagal menunjukkan permit untuk membeli bahan api daripada pihak berkuasa,” katanya di sini hari ini.
Jelas beliau, pemeriksaan lanjut juga mendapati ketiga-tiga tangki lori diubah suai dengan setiap muatan mempunyai empat tangki besar yang boleh mengisi 1,000 liter diesel pada satu-satu sama.

“Lima tangki daripada dua lori penuh berisi diesel. Polis kemudiannya menahan enam individu disyaki anggota sindiket terbabit termasuk seorang pembantu jualan stesen minyak berusia lingkungan 20-an bagi membantu siasatan,” katanya.
Ujarnya, kesemua bahan kes yang dirampas telah diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk siasatan lanjut. – KOSMO! ONLINE


Kepala pengantin tersepit pada cermin tingkap kereta
Oleh KOSMO!

15 Julai 2022, 8:00 pm
JAKARTA – Sebuah klip video tular di media sosial Indonesia memaparkan kejadian kepala seorang pengantin lelaki tersepit pada cermin tingkap ketika ingin keluar daripada kereta, lapor laman berita Suara.com.
Video tersebut dimuat naik dalam akaun TikTok @immuzki_.
Rakaman itu menunjukkan seorang pengantin lelaki sedang keluar daripada kereta dengan kepalanya bergerak sedikit ke arah cermin tingkap kenderaan berkenaan yang dibuka.
Pada masa sama, cermin itu sedang dinaikkan ke atas. Kepala pengantin itu dilihat tersepit sebelum dia sempat mengalihkannya.
Seorang lelaki yang berdiri berhampiran kereta itu terkejut melihat situasi tersebut.
Dia cuba menolak cermin itu ke bawah menggunakan tangannya. Akhirnya kepala lelaki itu berjaya dialihkan.

Video tersebut mendapat perhatian netizen di ruangan komen.
“Astaghfirullah, saya betul-betul minta maaf kerana tak berhenti ketawa,” kata seorang netizen.
“Pakcik tidak menekan butang tetapi secara refleks menggunakan tangan untuk menurunkan cermin,” komen netizen lain. – Agensi


Kes pukul Emilia: Polis rakam 12 foto termasuk kunci kereta Ferrari
Oleh NUZULSHAM SHAMSUDDIN

15 Julai 2022, 6:26 pm
KUALA LUMPUR – Seorang jurufoto polis memberitahu Mahkamah Majistret di sini hari ini bahawa beliau telah mengambil 11 keping gambar tempat kejadian di rumah teres di Serene Kiara 2, Jalan Kiara 3 Desa Sri Hartamas dan satu barang kes iaitu kunci kereta jenis Ferrari.
Koperal Muhamad Shahmi Yusof ,37, yang merupakan jurufoto di Cawangan Fotografi (D6) Bahagian Teknik, Bahagian Siasatan Jenayah, Ibu Pejabat Polis Daerah (IPD) Brickfields berkata, kesemua gambar itu diambil pada 27 November 2015 iaitu lima hari selepas kejadian.
“Antara gambar-gambar yang diambil itu adalah bahagian hadapan rumah, ruang menonton televisyen dan bilik tidur utama rumah berkenaan. Selain itu saya juga turut mengambil gambar barang kes iaitu kunci kereta jenis Ferrari,” katanya.
Saksi pendakwaan ketiga itu berkata demikian ketika pemeriksaan utama oleh Timbalan Pendakwa Raya Nur Aishah Ahmad Zakiuddin dalam kes perbicaraan Pengerusi Eksekutif Naza World, SM Faisal SM Nasimuddin yang didakwa mendatangkan kecederaan terhadap bekas isterinya, Emilia Hanafi.
Terdahulu ketika membaca pernyataan saksinya, Muhamad Shahmi berkata dia tiba rumah itu pada pukul 3.45 petang selepas menerima arahan daripada pegawai penyiasat untuk merakam foto bersabit kes tersebut.
Saksi itu turut mengesahkan bahawa segala peralatan yang digunakan dalam kes ini seperti kamera Canon EOS 60D digunakan dalam keadaan baik.

Sementara itu ketika disoal balas peguam SM Faisal, Datuk Akberdin Abdul Kaderr siapa yang membuka pintu rumah ketika beliau dan pegawai penyiasat sampai di rumah itu untuk menjalankan siasatan, saksi itu mengatakan tertuduh yang membuka pintu.
Mengikut pertuduhan, SM Faisal, 43, didakwa dengan sengaja menyebabkan kecederaan ke atas  Emila ,43, yang merupakan isterinya (ketika kejadian) di sebuah rumah di Serene Kiara 2, Jalan Kiara 3 Desa Sri Hartamas, Brickfields di sini antara pukul 12.30 tengah hari hingga 4.30 petang pada 22 November 2015.
Berikutan itu pertuduhan dikemukakan dibawah Seksyen 323 Kanun Keseksaan dan boleh dihukum dibawah Seksyen 326A kanun sama yang membawa hukuman penjara maksimum dua tahun atau dengan denda boleh sampai RM2,000 atau kedua-duanya.
Emilia dan SM Faisal berkahwin pada 2002 sebelum bercerai 2016 manakala hak penjagaan terhadap tiga anak mereka, diberikan sepenuhnya kepada wanita itu. – KOSMO! ONLINE


KSM, KDN diarah selesaikan isu pengambilan pekerja Indonesia
15 Julai 2022, 5:57 pm
KUALA LUMPUR – Perdana Menteri, Datuk Seri Ismail Sabri Yaakob mengarahkan Kementerian Sumber Manusia (KSM) dan Kementerian Dalam Negeri (KDN) untuk menyelesaikan isu berhubung memorandum persefahaman (MoU) bagi pengambilan pekerja Indonesia.
Beliau berkata, perkara berkenaan perlu diselesaikan segera bagi mengelak hubungan di antara kedua-dua negara terjejas.
“Saya dah minta menteri KSM dan juga menteri KDN supaya selesaikan isu ini segera. Saya nak selesaikan isu ini. Saya tak nak panjang-panjang.
“Saya takut perkara ini boleh mengeruhkan hubungan antara kita (Malaysia) dengan Indonesia,” katanya ketika ditemui selepas Majlis Pelancaran Program Pemilikan Kediaman (HOPE) dan Karnival Jom Beli Rumah di Atrium Mid Valley, di sini hari ini.
Mengulas lanjut, Ismail Sabri menyatakan bahawa tiada pembatalan ke atas MoU terbabit.
Sebelum ini, Duta Besar Indonesia ke Malaysia, Hermono memaklumkan Indonesia akan membekukan sementara kemasukan semua pekerja ke Malaysia serta merta.

Ia susulan pelanggaran syarat-syarat dalam MoU pekerja domestik antara kedua-dua negara yang ditandatangani tiga bulan lalu.
Hermono berkata, surat itu menyebut pelanggaran terma dalam MoU mengenai pengambilan dan perlindungan pembantu rumah Indonesia yang ditandatangani pada 1 April. – KOSMO! ONLINE


Ayu Wedding Planner tuntut individu lempar fitnah segera mohon maaf
Oleh LIYANA RAMLI

15 Julai 2022, 7:00 pm
IPOH – Pemilik sebuah syarikat perancang perkahwinan memberi tempoh tujuh hari kepada pengendali akaun Facebook dan Twitter bernama Nazihah Azizul dan @Mulut_Cabai untuk membuat permohonan maaf dan memadam hantaran mengenai dakwaan bahawa perkhidmatan ditawarkan mereka adalah teruk.
Pemilik Ayu Wedding Planner and Catering, Azuan Abdul Khair menafikan sekeras-kerasnya tuduhan berunsur fitnah yang dilemparkan oleh kakak kepada pelanggannya melalui laman Twitter, Facebook dan Instagram.
Ekoran hantaran itu, Azuan berkata, reputasi syarikatnya terjejas dan ramai pelanggan yang membatalkan hasrat untuk menempah khidmatnya bagi melangsungkan perkahwinan pada tahun ini dan tahun hadapan.
“Ramai yang buat pertimbangan untuk batalkan majlis mereka pada tahun ini dan tahun hadapan. Pelanggan yang membatalkan tempahan adalah mereka yang mahu melangsungkan perkahwinan pada bulan September hingga Mac tahun hadapan,” katanya.
Menurutnya, dia telah membuat laporan polis pada 7 dan 8 Julai lalu dengan tujuan untuk membersihkan namanya dan nama syarikatnya.
“Saya telah melantik peguam untuk mengkaji kes ini dari segi undang-undang.

“Selama 15 tahun ini kali pertama pekara sebegini terjadi, saya yakin individu yang membuat hantaran di Facebook, Instagram dan Twitter itu bukan pelanggan saya,” katanya.
Peguam syarikat terbabit, Syakira Khair, dia dan tiga lagi peguam telah dilantik untuk mengkaji tindakan undang-undang berhubung dakwaan Ayu Wedding Planner tidak bertanggungjawab atas perkhidmatan yang diberikan. – KOSMO! ONLINE


Pekeliling baharu MOF arah penjimatan perbelanjaan kerajaan
Oleh MOHD RIDZAUDDIN ROSLAN

15 Julai 2022, 6:36 pm
PUTRAJAYA- Kementerian Kewangan (MOF) meminta semua kementerian, jabatan, agensi, Badan Berkanun Persekutuan dan Syarikat Terhad Dengan Jaminan (CLBG) untuk melaksanakan penjimatan dalaman bagi menentukan semua perbelanjaan adalah selaras dengan prinsip serta peraturan pengurusan kewangan ditetapkan.
Arahan itu dibuat menerusi Garis Panduan Penjimatan Perbelanjaan Awam yang dikeluarkan Ketua Setiausaha Perbendaharaan, Datuk Seri Asri Hamidon pada 14 Julai 2022.
Menerusi garis panduan itu, setiap kementerian, agensi dan jabatan terlibat perlu menyusun semula peruntukan dan mencadangkan penjimatan mengurus hingga mencapai sasaran sekurang-kurangnya 5 peratus penjimatan daripada baki peruntukan mengurus pada tahun 2022.
“Pelaksanaan program yang diluluskan juga hendaklah ditampung daripada peruntukan sedia ada kecuali dalam kes-kes tertentu melibatkan implikasi kos besar dan ia dianggap kritikal oleh Jemaah Menteri.
“Keperluan tambahan bagi perkara mendesak ini juga akan ditampung melalui penjimatan peruntukkan sedia ada sama ada secara trade off atau memansuhkan program yang tidak memberi impak kepada rakyat,” katanya.
Sementara itu, bercakap mengenai penjawatan dalam perkhidmatan awam, garis panduan itu berkata, pengurusan penjawatan perlu dilaksanakan dengan mengambil kira keutamaan untuk mengoptimumkan perbelanjaan kerajaan.

“Pewujudan jawatan baharu tidak dibenarkan kecuali melalui kaedah tukar ganti dan pindah butiran serta tiada implikasi kewangan tambahan.
“Jawatan kosong yang tidak diisi lebih dua tahun juga perlu dimansuhkan selain pelantikan pegawai kontrak baharu di bawah peruntukan Objek Sebagai 29000 tidak dibenarkan kecuali bagi penggantian atau pembaharuan kontrak pegawai,” ujarnya.
Dalam pada itu, pihak terlibat juga perlu mengawal perbelanjaan kerja lebih masa di mana arahan itu perlu dikeluarkan secara bertulis sebelum sesuatu tempoh kerja masa dimulakan.
“Selain itu, semua perbelanjaan bagi perolehan aset baharu termasuk pembelian kereta, perabot dan lain-lain kelengkapan pejabat yang tidak mendesak hendaklah ditangguhkan kecuali menerima kelulusan MOF,” jelasnya. -KOSMO! ONLINE


Rumah Bonda dibuka semula setelah pengendali buat aku janji
Oleh MOHD. HUSNI MOHD. NOOR

15 Julai 2022, 6:31 pm
PUTRAJAYA – Jabatan Kebajikan Masyarakat (JKM) bersetuju supaya lak (tindakan penutupan) ke atas Rumah Bonda ditanggalkan setelah pengendali premis berkenaan membuat aku janji tidak akan menjalankan fungsi sebagai pusat jagaan.
Kementerian Pembangunan Wanita, Keluarga dan Wanita (KPWKM) berkata, berdasarkan subseksyen 16A(3) Akta 506, lak terhadap premis tersebut hanya boleh ditanggalkan dengan perintah mahkamah dan pengendali mestilah berhenti menggunakan premis tersebut sebagai pusat jagaan selagi belum berdaftar dibawah Akta 506.
Menurutnya, dalam hal ini, Mahkamah Majistret Kuala Lumpur hari ini telah membenarkan permohonan pengendali Rumah Bonda untuk menanggalkan lak dengan aku janji bahawa premis tidak akan digunakan sebagai pusat jagaan.
“Jika didapati premis tersebut beroperasi semula sebagai pusat jagaan tanpa pendaftaran yang sah di bawah Akta 506, JKM akan mengambil tindakan penguatkuasaan terhadap pengendali premis tersebut.
“Malah, pengendali premis juga boleh dikenakan tindakan kerana ingkar perintah mahkamah atau menghina mahkamah (contempt of court),” katanya menerusi kenyataan akhbar hari ini.
Berdasarkan fakta, Rumah Bonda adalah premis yang tidak berdaftar dengan JKM di bawah Akta Pusat Jagaan 1993 [Akta 506] sekali gus menjadi satu kesalahan di bawah akta yang sama.

Susulan daripada itu, tindakan lak terhadap premis berkenaan telah diambil pada 12 Julai 2021 selaras dengan seksyen 16A Akta 506.
Malah, kertas siasatan juga telah dibuka dan tindakan kompaun telah diambil selaras dengan seksyen 21A Akta 506 dan Peraturan-Peraturan Pusat Jagaan (Pengkompaunan Kesalahan) 2011 serta dibuat dengan keizinan Pendakwa Raya berdasarkan fakta-fakta kes yang jelas. -KOSMO! ONLINE


Nelayan Thailand tangkap ikan di zon larangan ditahan
Oleh SHAMSUL KAMAL AMARUDIN

15 Julai 2022, 6:50 pm
LUMUT – Agensi Penguatkuasaan Maritim Malaysia (APMM) Perak menahan sebuah bot pukat tunda dan menahan tiga nelayan warga Thailand kerana menangkap ikan di kawasan larangan tidak jauh dari perairan Pulau Talang, dekat sini semalam.
Menurut Pengarah Maritim Perak, Kapten Maritim Mohd. Hambali Ya’akup, bot nelayan tempatan kelas B itu dikesan pada kedudukan 7.2 batu nautika barat laut Pulau Talang sekitar pukul 11 malam.
“Tangkapan itu dilakukan oleh bot ronda APMM berikutan aduan yang diterima daripada komuniti nelayan tempatan mengenai kehadiran bot pukat tunda di perairan Pantai Remis, dekat sini,” katanya dalam satu kenyataan di sini hari ini.
Menurut beliau, hasil pemantauan, pasukan operasi APMM melakukan pemintasan ke atas bot tersebut dan pemeriksaan awal mendapati ia dikendalikan oleh tiga kru termasuk tekong warga Thailand yang memiliki permit dan dokumen pengenalan diri yang sah dalam lingkungan umur 34 hingga 59 tahun.
Jelasnya, hasil pemeriksaan lanjut mendapati terdapat 30 kilogram ikan di atas bot itu yang merupakan hasil tangkapan mereka menggunakan pukat tunda. – KOSMO! ONLINE


‘Cover’ lagu orang boleh tapi jangan melebih-lebih – Naqiu
Oleh MOHD. HAIKAL ISA

15 Julai 2022, 5:55 pm
PETALING JAYA – Vokalis kumpulan Boboy, Naqiu atau nama sebenarnya, Wan Naqiuddin Mohd. Najib mempunyai pandangan tersendiri berhubung trend penyanyi sekarang memberi nafas baharu atau menyanyikan semula lagu-lagu lama.
Memegang erat kata-kata yang pernah diucapkan maestro muzik tanah air, Datuk Ramli MS ketika dirinya bertanding dalam program realiti, Gegar Vaganza musim keenam (GV6), Naqiu, 36, berkata, tidak salah menyanyikan semula lagu orang tetapi perlu ada rasa hormat terhadap karya asal.
“Saya sangat hormat karya orang. Saya banyak belajar ketika GV6 iaitu daripada Datuk Ramli MS sendiri. Beliau cakap, nak nyanyi lagu orang boleh waima nak mencantikkan sekali pun, tiada masalah.
“Tapi, jangan melebih-lebih. Sebab apa, cuba bayangkan lagu kita orang buat sesuka hati mereka. Sebab itulah, kami (Boboy) buat keputusan, kalau nak ‘cover’ (nyanyi semula) orang, pertama sekali, kita hormat karya asal.
“Kalau dah dapat keizinan betul-betul, barulah kami akan buat (rakam semula lagu orang). Kalau dah dapat izin, memang kami akan buat sehabis baik. Bukan setakat nyanyi dan muat naik dalam YouTube sahaja,” kataya kepada Kosmo! Online.
Naqiu berkata demikian ketika ditemui pada sesi santai dan dengar lagu terbaharu Boboy berjudul Tetap Bersama di ibu negara, semalam.

Baru-baru ini, timbul isu lagu Tiara dendangan asal kumpulan Kris dinyanyikan dan diolah semula oleh penyanyi Indonesia, Raffa Affar yang mendapat reaksi pelbagai khalayak.
Dalam pada itu, mengulas tentang impian disatukan dengan Boboy yang akhirnya terlaksana, Naqiu memaklumkan, perihal tersebut didorong oleh permintaan yang tinggi daripada para peminat sejak penyertaannya dalam GV6.
“Saya bersyukur projek ‘reunion’ dengan abang-abang saya ini menjadi kenyataan akhirnya. Pada mulanya, saya mensasarkan pada hujung 2021 tapi terpaksa ditangguhkan kerana komitmen jadual saya yang padat ketika itu.
“Apabila buka saja tahun baharu, kami berbincang semula. Alhamdulillah, semua urusan dipermudahkan dan projek ini pun bermula sejak April lalu. Kami giat memperkemaskan skil bermain muzik, mengkaji dan menimba ilmu baru trend muzik dan berlatih secara konsisten.
“Proses reunion ini lancar kerana hubungan kami memang akrab dan baik walaupun 20 tahun tidak aktif sebagai artis profesional.
“Cuma, sebelum saya muncul secara solo tiga tahun lalu, kami kurang yakin untuk aktif semula sebagai band. Namun, permintaan yang berterusan itu membakar semangat kami. Lebih manis lagi, ‘reunion’ ini membabitkan kesemua anggota asal Boboy,” katanya.
Selain Naqiu, Boboy kini turut anggota asal iaitu Shah (gitar utama), Didi (bass) dan Dzul (dram). – KOSMO! ONLINE


Tiada kompromi kes tuntutan palsu dana Penjana Kerjaya – KSM
Oleh KAMARIAH KHALIDI

15 Julai 2022, 6:16 pm
PUTRAJAYA – Kementerian Sumber Manusia (KSM) sama sekali tidak akan berkompromi dengan mana-mana pihak yang membuat tuntutan palsu dan penyelewengan dana kerajaan dalam Program Insentif Pengambilan Pekerja (Penjana Kerjaya).
Menterinya, Datuk Seri M. Saravanan berkata, majikan dan penyedia latihan yang terlibat dalam salah laku menerusi permohonan Penjana Kerjaya digesa untuk tampil ke Pertubuhan Keselamatan Sosial (Perkeso) dan membuat bayaran balik insentif tersebut bagi mengelak tindakan undang-undang yang lebih keras pada masa akan datang.
“KSM menyokong penuh usaha Suruhanjaya Pencegahan Rasuah Malaysia (SPRM) dan Perkeso dalam menjalankan siasatan berhubung kes tuntutan palsu dan penyelewengan dana Penjana Kerjaya membabitkan pihak majikan dan penyedia latihan di seluruh negara melalui Ops Hire.
“Ops Hire yang dijalankan bermula 13 Julai adalah satu aktiviti yang perlu dilaksanakan dan KSM tidak akan berkompromi sama sekali memandangkan terdapat pelbagai pihak yang telah mengambil kesempatan ke atas inisiatif kerajaan dengan melaksanakan penyelewangan dana dan tuntutan palsu,” katanya dalam satu kenyataan hari ini.
Mengulas lanjut, Saravanan berkata, Perkeso juga telah mengambil tindakan proaktif dengan menggantung bayaran program Penjana Kerjaya.
Kata beliau, tindakan penggantungan bayaran itu dibuat berdasarkan penganalisisan data dan pemantauan pengoperasian Penjana Kerjaya secara berterusan oleh Perkeso.

“Sehingga kini,jumlah bayaran yang telah dibuat oleh Perkeso kepada para majikan dan pekerja di bawah Program Penjana Kerjaya adalah sebanyak RM2.34 bilion membabitkan seramai 45,379 majikan bagi menempatkan seramai 327,789 pencari kerja ke dalam pekerjaan.
“Oleh itu, saya menyeru kepada para majikan dan penyedia latihan agar tidak sama sekali membuat salah laku atau tuntutan palsu kerana sumber kewangan yang disalurkan telah diagihkan untuk tujuan menyokong usaha-usaha penting kerajaan demi memperkasakan pasaran buruh di Malaysia,” ujarnya.
Saravanan berkata, seramai 37 individu telah ditahan reman SPRM bagi membantu siasatan berhubung isu tuntutan palsu dan penyelewengan dana insentif Program Penjana Kerjaya dengan nilai keseluruhan dana adalah hampir RM100 juta. – KOSMO! ONLINE


Kerana kambing, lelaki bunuh, keluarkan bayi dari perut wanita
Oleh KOSMO!

15 Julai 2022, 6:30 pm
ACCRA, GHANA – Seorang lelaki di Ghana didakwa di mahkamah kerana membunuh seorang wanita hamil dan mengeluarkan bayi dalam perut mangsa, lapor akhbar Mirror UK, semalam.
Suspek, Godfred Aladago, 25, ditahan kerana menyerang Rose Asibi, 30, di Atobra, pinggir bandar Tepa dalam wilayah Ashanti, Ghana.
Menurut saksi, pembunuhan itu berpunca akibat salah faham selepas kambing milik Asibi menceroboh ladang Aladago dan memakan sebahagian daripada hasil tanamannya.
Pembunuhan itu dipercayai berlaku pada 20 Jun lalu sejurus sebelum khabar angin tersebar bahawa suspek telah membunuh dua wanita.
Komander Polis Daerah Tepa, Superintendan Martin Asenso mengesahkan pembunuhan tersebut.
“Suspek sebelum ini datang untuk membuat aduan bahawa kambing sesat milik beberapa penternak telah memakan tanamannya.

“Apabila dia berdepan dengan penternak-penternak tersebut, mereka memotong tangannya menggunakan parang,” kata Asenso kepada saluran radio Akoma FM.
Asenso menambah, beberapa anak muda yang marah datang ke balai polis dan mendakwa bahawa suspek telah membunuh dua wanita kerana kambing mereka memakan jagung suspek, lapor akhbar The Daily Star.
Aladago juga didakwa cuba membunuh ipar kepada Asibi, Rachel Alale tetapi mangsa berjaya melarikan diri. Laporan awal menyatakan bahawa Alale dan Asibi terbunuh dalam serangan tersebut.
Pihak berkuasa telah memindahkan Aladago ke dalam tahan polis wilayah bagi mengelak penduduk tempatan cuba membunuhnya.
Imej dari lokasi kejadian menunjukkan mayat mangsa dimasukkan ke dalam beg plastik dan diletakkan di dalam van polis. – Agensi


i-MILIKI tawar pengecualian duti setem 100 peratus bagi rumah pertama
Oleh HARRITH HISHAM

15 Julai 2022, 5:44 pm
KUALA LUMPUR – Kerajaan menawarkan insentif pengecualian duti setem sebanyak 100 peratus bagi rumah pertama berharga RM500,000 menerusi inisiatif pemilikan perumahan Keluarga Malaysia atau i-MILIKI.
Perdana Menteri, Datuk Seri Ismail Sabri Yaakob berkata, pemberian insentif itu diberikan bagi pembelian rumah pertama secara peringkat.
“Bagi rumah berharga melebihi RM500,000 sehingga RM1 juta, insentif pengecualian adalah sebanyak 50 peratus.
“Pengecualian ini adalah bagi perjanjian jual beli yang disempurnakan dalam tempoh mulai 1 Jun 2022 sehingga Disember 2023,” katanya ketika berucap sempena Majlis Pelancaran Program Pemilikan Kediaman (HOPE) dan Karnival Jom Beli Rumah di Atrium Mid Valley, di sini hari ini.
Ismail Sabri menjelaskan, meskipun pengecualian duti setem akan mengurangkan kutipan hasil kepada negara, namun tindakan tersebut merupakan komitmen kerajaan kepada Keluarga Malaysia.
Katanya, usaha tersebut diambil ekoran menyedari pelbagai cabaran ekonomi sekali gus membantu rakyat memperkasakan agenda pemilikan kediaman dengan sasaran ‘Satu Keluarga Satu Rumah’.

“Pembinaan rumah mampu milik untuk kumpulan B40 juga sedang giat dilaksanakan oleh agensi- agensi penyedia perumahan, baik di peringkat pusat, mahupun di peringkat negeri.
“Program Perumahan Rakyat (PPR) akan terus diperkukuh dengan hala tuju baharu serta komponen yang akan dapat meningkatkan daya huninya,” ujarnya.
Pada masa sama, Menteri Perumahan dan Kerajaan Tempatan (KPKT) Datuk Seri Reezal Merican berkata, sebanyak 500,000 unit bekalan rumah mampu milik (RMM) juga akan ditambah menjelang tahun 2025. – KOSMO! ONLINE


Energi tak terjangka, Zul Ariffin gementar lakon watak komedi
Oleh NUR EMIRA SAIZALI

15 Julai 2022, 4:30 pm
KOTA BHARU – Lari daripada kebiasaan, pelakon terkenal Zul Ariffin mengakui diselubung rasa gementar buat pertama kali sepanjang kariernya apabila diberi kepercayaan menjayakan watak komedi dalam sebuah filem terbaharu berjudul, Don Dukun.
Menurut Zul atau nama sebenarnya Zulkifli Ariffin, 35, perasaan gementar tersebut muncul memikirkan komedi bukan ‘forte’ (kecenderungannya) berbanding aksi dan romantis seperti sebelum ini.
“Ini kali pertama saya rasa gementar di set penggambaran kerana filem komedi bukan padang saya seperti pelakon lain iaitu Ropie dan Douglas Lim.
“Saya pun pelik kenapa rasa gementar tersebut hadir ketika duduk seorang diri sebab saya sangat susah untuk rasa benda itu kerana sudah dilatih agar tidak mudah ada perasaan begitu.
“Namun saya syukur semangat satu pasukan bersama mereka sangat bagus, sekali gus membantu mengurangkan rasa gementar tersebut,” katanya kepada Kosmo! Online semalam.
Zul berkata demikian ketika ditemui di set penggambaran filem Don Dukun arahan Waan Hafiz di Pengkalan Chepa, semalam.

Dalam pada itu, Pelakon Lelaki Terbaik Festival Filem Malaysia ke-31 menerusi filem Sangkar itu berasakan, energi yang perlu diberikan untuk filem komedi lebih banyak berbanding naskhah lain.
“Momentum tenaga memang kena selari dengan genre filem. Tenaga yang perlu disalurkan untuk filem komedi memang banyak dan saya pun tidak menjangkakannya.
“Ini filem komedi kedua saya selepas Hantu Kak Limah tetapi kali ini cabarannya lain.
“Mungkin juga rasa gementar tersebut muncul kerana jadual kerja yang padat dan semuanya perlu disiapkan mengikut jadual. Babak lakonan saya juga agak mencabar juga kerana ada melibatkan aksi lasak,” jelasnya.
Selain Zul, Ropie dan Douglas, Don Dukun terbitan Infinitus Film yang kini menjalani penggambaran di Kelantan turut membariskan Marsha Milan, Sharifah Aryana, Serra Kamal dan Sangeeta Krishnasamy. – KOSMO! ONLINE


Tipu tuntutan Penjana Kerjaya: Kerani antara 3 ditahan
Oleh EDDY AQMAL MOHAMED HAMIDI

15 Julai 2022, 5:20 pm
PUTRAJAYA – Tiga lagi individu termasuk seorang kakitangan awam ditahan berhubung isu tuntutan palsu dan penyelewengan dana Program Insentif Pengambilan Pekerja (Penjana Kerjaya).
Menurut sumber, permohonan reman ke atas ketua kerani dan dua yang lain dibuat di Mahkamah Majistret Johor Bahru dan Mahkamah Majistret George Town pagi tadi.
Di Johor Bahru, Majistret Melody Woon Sze Mun membenarkan seorang kakitangan kerajaan berusia 41 tahun direman selama tiga hari bermula hari ini.
“Suspek ditahan di pejabat Suruhanjaya Pencegahan Rasuah Malaysia (SPRM) Johor pada pukul 7.45 malam semalam ketika hadir memberi keterangan bagi membantu siasatan,” kata satu sumber di sini hari ini.
suspek dipercayai Menerima wang RM5,000 daripada pemilik syarikat sebagai balasan untuk membantu syarikatnya dalam urusan tuntutan Program Insentif Pengambilan Pekerja.
Suspek disiasat mengikut Seksyen 17(a) Akta SPRM 2009.

Berita berkaitan: 37 ditahan kes tuntutan palsu Penjana Kerjaya
Di George Town, Majistret Rosnee Mohd. Radzuan membenarkan dua lelaki berusia 26 dan 40 tahun direman enam hari sehingga 20 Julai ini.
Mereka berdua ditahan di Pejabat SPRM Pulau Pinang pada pukul 6.50 petang dan 7.25 malam semalam ketika hadir memberi keterangan.
Suspek dipercayai mengemukakan dokumen tuntutan yang mengandungi butiran palsu secara online kepada Pertubuhan Keselamatan Sosial (Perkeso) bagi menuntut bayaran insentif pengambilan pekerja dan latihan di bawah Pelan Jana Semula Ekonomi Negara (Penjana).
Sementara itu, Pengarah Kanan Siasatan SPRM, Datuk Seri Hishamuddin Hashim memberiahu, pihaknya tidak menolak kemungkinan akan membuat beberapa tangkapan lagi dalam tempoh terdekat. – KOSMO! ONLINE


Rajapaksa pilih Arab Saudi sebagai destinasi pelarian ketiga
Oleh KOSMO!

15 Julai 2022, 4:42 pm
SINGAPURA – Presiden Sri Lanka, Gotabaya Rajapaksa dilaporkan merancang untuk berlepas  ke Arab Saudi, selepas tiba di Singapura malam semalam, lapor laman berita Thaiger.
Perkara tersebut dimaklumkan oleh salah seorang pegawai Maldives yang tidak dinamakan.
Sementara itu, seorang pegawai keselamatan di Colombo memberitahu saluran berita CNN bahawa Rajapaksa  berlepas  ke Singapura dari Maldives selepas kemarahan rakyat memuncak kerana beliau enggan menyerahkan surat peletakan jawatan secara rasmi.
Untuk makluman, Rajapaksa menyerahkan surat tersebut menerusi e-mel kepada speaker Parlimen Sri Lanka sebaik pesawatnya tiba di Lapangan Terbang Changi.
Destinasi yang dituju beliau seterusnya dipercayai Arab Saudi apabila terdapat pesawat syarikat penerbangan  Arab Saudi, meninggalkan ibu kota Maldives, Malé.
Penerbangannya dengan nombor siri Saudia 788, dilaporkan paling banyak dikesan di dunia sekarang.

Ia sedang dijejaki oleh hampir 5,000 pengguna pagi ini (jumaat), demikian menurut data daripada laman web Flightradar24.com.
Gotabaya melarikan diri dari Sri Lanka ke Maldives kelmarin ketika protes besar-besaran berlangsung kerana membantah ekonomi negara yang tenat.
Adiknya yang juga bekas menteri kewangan,  Basil Rajapaksa, juga meninggalkan Sri Lanka dan dikatakan akan menuju ke Amerika Syarikat (AS). – Agensi


Kejuaraan Pencak Silat Dunia tarik enam negara baharu
Oleh AMRAN MULUP

15 Julai 2022, 4:37 pm
MELAKA – Kejuaraan Pencak Silat Dunia edisi ke-19 terus menarik perhatian apabila enam lagi negara mengesahkan penyertaan pada kejohanan yang akan berlangsung di Pusat Dagangan Antarabangsa Melaka (MITC), Ayer Keroh di sini.
Pengerusi bersama kejohanan, Datuk Seri Ab. Rauf Yusoh berkata, dengan penyertaan terbaharu itu ia menjadikan keseluruhan sebanyak 40 negara akan memeriahkan festival yang berlangsung selama 10 hari bermula 21 hingga 31 Julai ini.
Menurutnya, tiga daripada negara baharu itu ialah Suriname, Amerika Syarikat dan Mesir.
“Melaka sudah bersedia menerima kedatangan lebih daripada 1,500 peserta yang akan menyertai festival julung-julung kali pernah diadakan di negeri ini.
“Bersempena festival tersebut turut diadakan ialah Kejohanan Silat Dunia iaitu acara silat terbesar yang menampilkan pesilat antarabangsa bagi merebut gelaran juara dunia,” katanya dalam sidang akhbar khas di sini semalam.
Tambah Ab. Rauf, festival anjuran bersama kerajaan negeri dan Persekutuan Silat Kebangsaan (Pesaka) itu turut mengadakan forum dan dialog berhubung usaha untuk mempertingkatkan lagi sukan tersebut di persada dunia.

“Antara negara yang akan mengambil bahagian pada festival tersebut adalah Uzbekistan, Singapura, Thailand, Indonesia, Filipina, India, Pakistan dan Kazakhstan.
“Festival berkenaan sepatutnya diadakan pada 2020 dengan Sarawak sebagai lokasi penganjuran sebelum ditunda berikutan pandemik Covid-19,” jelasnya. – KOSMO! ONLINE


Mangsa kedua bot karam Pulau Kendi ditemui selamat
Oleh SAFINA RAMLI

15 Julai 2022, 4:52 pm
GEORGE TOWN – Seorang lagi nelayan warga Indonesia dijumpai dalam keadaan selamat hari ini selepas bot yang dinaiki bersama lima rakannya dilaporkan karam di perairan negeri ini Rabu lalu.
Pengarah Maritim Malaysia (APMM) Pulau Pinang, Kepten Maritim Abd Razak Mohamed berkata, pihaknya menerima laporan berhubung penemuan seorang lagi individu, Zulham Efendi Marwani, 31, pada pukul 7.50 pagi di persisiran pantai Pulau Kendi.
Menurutnya, mangsa dijumpai nelayan dalam keadaan lemah dan sedang meminta bantuan dalam keadaan mencurigakan di kawasan pantai berkenaan.
“Sebaik menerima maklumat tersebut, bot PERKASA 1220 Maritim Malaysia yang dalam Operasi Mencari dan Menyelamat (Carilamat) yang telah memasuki hari ketiga terus diatur gerak ke lokasi untuk mengambil mangsa tersebut di Pulau Kendi dengan bot nelayan tempatan.
”Mangsa kemudiannya dipindahkan ke bot Maritim Malaysia dan seterusnya dibawa ke Jeti Marin Polis Marin Batu Uban untuk tindakan lanjut,” katanya dalam satu kenyataan di sini hari ini.
Sementara itu, Zulham berkata, dia berpaut pada jaket keselamatan selama empat hari di lautan sebelum sampai ke pesisiran pantai terbabit.

”Kapal kami dalam perjalanan menuju ke Thailand untuk mengambil bekalan makanan sebelum karam di lautan. Selama empat hari saya hanya terapung dengan bantuan jaket keselamatan.
”Saya bersyukur kerana terselamat dan sepanjang terapung dalam laut, saya hanya ingat kepada Allah sahaja,” ujarnya ringkas.
Zulham merupakan mangsa kedua yang terselamat selepas rakannya, Aswin, 43, dijumpai sekumpulan nelayan tempatan dalam keadaan terapung pada kedudukan 7.5 batu nautika dari barat Sungai Kongsi kira-kira pukul 12.25 tengah kelmarin. – KOSMO! ONLINE


Motosikal ‘rempuh’ hidangan majlis tahlil
Oleh KOSMO!

15 Julai 2022, 5:30 pm
JAKARTA – Seorang penunggang motosikal di Jakarta Selatan ‘merempuh’ hidangan makanan yang disediakan di atas lantai untuk tetamu sebuah majlis tahlil, lapor laman berita Detik hari ini.
Kejadian tersebut berlaku di Jalan Terogong 3, Cilandak Barat dan tular di media sosial. Penunggang berkenaan dipercayai tidak sengaja bertindak demikian lantaran mabuk ketika kejadian.
Melalui rakaman sistem televisyen litar tertutup (CCTV) berdurasi 53 saat, tetamu dilihat sedang bersila menghadap makanan sebelum bertempiaran lari apabila motosikal itu meluru masuk di tengah-tengah hidangan.
Ketua masyarakat setempat, Multazam memberitahu,  penunggang motosikal itu merupakan seorang pelajar di sebuah universiti swasta di Jagakarsa yang hendak pulang ke rumah selepas mabuk bersama rakan-rakannya.
“Pelajar itu tinggal berjiran dengan rumah yang dirempuh motosikalnya.
“Isu ini telah diselesaikan dengan baik di balai polis. Semua pihak juga sudah saling bermaafan,” jelas Multazam. – Agensi


Filem Mat Kilau bukti rakyat Malaysia hargai karya tempatan
Oleh NUR EMIRA SAIZALI

15 Julai 2022, 5:15 pm
KOTA BHARU – Tiada sekelumit rasa tertekan, pengarah Waan Hafiz memandang kejayaan Mat Kilau: Kebangkitan Pahlawan sebagai titik permulaan untuk pembikin filem negara menghasilkan sesuatu karya yang memenuhi kehendak penonton dan bukan lagi bersifat ‘syok sendiri’.
Kata pengarah filem Mat Tudung berkenaan, setiap pengarah dan penerbit perlu meletakkan jangkaan tinggi dalam setiap naskhah setara dengan harapan yang diberikan peminat karya tempatan.
“Setiap jangkaan dalam penghasilan sesebuah filem perlu tinggi sebab penonton kita sentiasa meletakkan harapan yang menggunung. Ini bukan nak ‘mengipas’ penonton tetapi realiti.
“Perkara tersebut yang perlu diketahui setiap pembikin filem. Hasilkan filem untuk penonton bukan semata-mata demi eksperimental atau try and error,” katanya kepada Kosmo! Online.
Waan Hafiz berkongsi pandangannya ketika ditemui di set penggambaran filem arahannya, Don Dukun di sini semalam.
Menurutnya lagi, tanggungjawab yang besar terletak di tangan pembikin filem kerana perlu membawa satu perubahan besar terhadap industri filem tanah air selain menyasarkan kutipan tinggi.

“Pembikin filem pegang tanggungjawab besar, bukan sahaja hasilkan naskhah hebat tetapi perlu beri kepuasan kepada para penonton.
“Jadi, kejayaan Mat Kilau membuktikan karya tempatan mampu berjaya. Semua itu tidak beri tekanan pun tetapi membawa satu harapan dan semangat baharu untuk pembikin filem lain hasilkan naskhah yang bagus selepas ini,” jelasnya.
Tambahnya lagi, penggiat seni tanah air juga harus ada perasaan gentar tatkala melihat filem Hollywood meraih kutipan jutaan ringgit di negara luar.
“Sudah tiba masanya kita rasa gentar dengan filem Hollywood yang mampu meraih jumlah kutipan jutaan ringgit.
“Pembikin filem pun perlu ada pemikiran bahawa penonton negara ini bukan lagi biasa-biasa, mereka mahukan sesuatu yang bagus.
“Kami sebagai pembikin filem juga perlu hasilkan sesuatu yang boleh memajukan diri sendiri.
“Sekarang bukan lagi fasa try and error. Jika nak realisasikan sesuatu, perlu ada satu pelaburan juga,” ujarnya lagi.
Don Dukun yang dijangka menemui penonton di pawagam tahun depan membariskan bintang terkenal iaitu Zul Ariffin, Marsha Milan, Ropie dan Douglas Lim. – KOSMO! ONLINE


Pasukan Khas ditubuh tangani isu Sultan Sulu
Oleh MOHD RIDZAUDDIN ROSLAN

15 Julai 2022, 5:27 pm
PUTRAJAYA – Jemaah Menteri semalam telah bersetuju menubuhkan satu Pasukan Khas bagi meneliti, memantau serta merangka tindakan berlunaskan undang-undang sewajarnya bagi menangani isu tuntutan waris Sultan Sulu terhadap Malaysia.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, selain dianggotai beliau, Pasukan Khas itu turut disertai Menteri Luar Negeri, Datuk Seri Saifuddin Abdullah selain Peguam Negara, Tan Sri Idris Harun serta pakar berkaitan timbang tara antarabangsa.
“Bahagian Hal Ehwal Undang-Undang (BHEUU) bersama Jabatan Peguam Negara juga sedang menentukan Terma rujukan (TOR) dan juga keahlian tambahan jika perlu bagi Pasukan Khas itu.
“BHEUU dan Kementerian Luar Negeri akan bertindak selaku urus setia Pasukan Khas ini,” katanya dalam satu kenyataan di sini tadi.
Katanya, pihaknya memandang serius isu yang mengganggu gugat kepentingan aset-aset negara di luar negara oleh waris Sultan Sulu khususnya aset di bawah syarikat-syarikat berkaitan kerajaan.
“Justeru itu, kerajaan akan mengambil tindakan proaktif dan agresif dalam menangani isu ini demi mempertahankan aset dan kedaulatan negara,” tegasnya.

Kosmo! sebelum ini melaporkan waris Kesultanan Sulu yang sebelum ini menuntut sebanyak AS$14.92 (RM62.59 bilion) dari Malaysia dilaporkan merampas dua anak syarikat milik Petronas yang diperbadankan di Luxemborg.
Berdasarkan laporan Financial Times yang berpangkalan di London, pasukan peguam penuntut merampas Petronas Azerbaijan (Shah Deniz) dan Petronas South Caucasus yang dianggarkan bernilai AS$2 bilion (RM8.9 bilion).
Menurut pasukan peguam, kedua-dua anak syarikat itu dirampas oleh bailif di Luxemborg yang mewakili waris Sulu berkenaan. -KOSMO! ONLINE


‘Flat Colombia’ sarang jenayah digempur
Oleh OTHMAN YAHAYA

15 Julai 2022, 5:36 pm
SUNGAI PETANI – Jika disebut Projek Perumahan Rakyat (PPR) Harmoni Paya Nahu di Taman Ria Jaya di sini mungkin tidak ramai orang mengenalinya berbanding ‘Flat Colombia’ Sungai Petani.
Ini kerana ia dikatakan menjadi sarang aktiviti tidak sihat merangkumi pengedaran dadah, judi online, memproses air ketum, jualan rokok seludup,lokasi orang dikehendaki bersembunyi serta tempat bersembunyi gangster.
Pada petang semalam, 400 rumah di perumahan tersebut digempur pihak polis selama dua hari berturut-turut dalam usaha mengekang permasalahan jenayah serta aktiviti pelanggaran undang-undang.
Ketua Polis Kedah, Datuk Wan Hassan Wan Ahmad berkata, melalui Operasi Cantas pada hari pertama Rabu lalu yang menyasarkan rumah terpilih, seramai 26 individu terdiri daripada 22 lelaki dan empat perempuan berjaya ditahan.
Sebahagian individu yang diberkas dalam Operasi Cantas di ‘Flat Colombia’ Paya Nahu Taman Ria Jaya, Sungai Petani semalam.
“Dalam kalangan 22 lelaki ini, enam daripadanya merupakan orang yang dikehendaki kerana terlibat dalam kes jenayah dan dadah dengan menjadikan rumah di situ untuk bersembunyi.
“Kita turut merampas sejumlah dadah pelbagai jenis, rokok seludup, air ketum dan barangan curi,” katanya.

Kata Wan Hassan, pada hari kedua serbuan petang kelmarin, seramai 14 individu lelaki termasuk dua daripadanya merupakan orang dikehendaki serta dua perempuan diberkas.
“Rampasan tembaga, komponen alat ganti kenderaan yang dipercayai hasil kegiatan curi turut dirampas bersama sejumlah dadah, rokok seludup dan air ketum.
“Kesemua jumlah tangkapan selama dua hari ialah seramai 36 lelaki dan enam wanita berusia antara 18 hingga 50 tahun ditahan dan semakan awal mendapati ada di antara mereka mempunyai rekod jenayah lampau,” katanya. -KOSMO! ONLINE


Bini positif dadah, bunuh suami guna objek tumpul
Oleh KHAIRUL MOHD. ALI

15 Julai 2022, 5:04 pm
JOHOR BAHRU – Polis mengesahkan isteri dan ibu dua anak yang dipercayai membunuh suaminya dalam kejadian di Flat Nipah, Taman Daya, di sini hari ini positif dadah.
Ketua Polis Daerah Johor Bahru Selatan, Asisten Komisioner Raub Selamat berkata, suspek yang berusia 36 tahun mengambil bahan terlarang jenis methamphetamine dan amphetamine.
Menurut beliau, siasatan awal mendapati wanita itu dipercayai membunuh suaminya dengan memukul bahagian kepala menggunakan objek tumpul.
“Suspek yang ditahan pada pukul 9.15 pagi di kawasan berhampiran memiliki dua rekod kes dadah dan satu kes jenayah.
“Hasil siasatan awal, kita percayai wanita itu membunuh pasangannya kerana berada di bawah pengaruh dadah.
“Polis masih mengesan seorang lagi suspek lelaki yang dipercayai turut terlibat dalam kejadian tersebut,” katanya dalam kenyataan di sini hari ini.

Terdahulu, Raub memberitahu, polis menerima panggilan berhubung kejadian itu pada pukul 7.50 pagi selepas mangsa ditemui dalam keadaan terbaring dan tidak bernyawa di dalam sebuah rumah.
Menurut sumber, suspek ditemui dalam keadaan kakinya terikat dengan kesan lebam di bahagian kanan muka. – KOSMO! ONLINE


Rumah Bonda dibuka semula, tidak boleh diguna untuk pusat jagaan
Oleh NUZULSHAM SHAMSUDDIN

15 Julai 2022, 4:18 pm
KUALA LUMPUR – Rumah Bonda yang terletak di Setapak boleh beroperasi semula selepas Mahkamah Majistret di sini hari ini membenarkan permohonan yang difailkan oleh pengasas rumah perlindungan itu, Siti Bainun Ahd Razali.
Bagaimanapun, premis tersebut tidak boleh digunakan sebagai pusat jagaan.
Perkara tersebut dimaklumkan oleh peguam, Asiah Jalil yang mewakili Siti Bainun dalamn prosiding di hadapan Majistret Nur Syafiqah Noorinda.
“Perintah menanggalkan Lak (notis penutupan) diberikan oleh Mahkamah Majistret mengikut Seksyen 16A Akta Pusat Jagaan 1993, tanpa sebarang bantahan daripada pihak Jabatan Kebajikan (JKM),” katanya.
Pada prosiding hari ini, Pengarah JKM yang dinamakan sebagai responden diwakili Peguam Persekutuan, Fatin Shafira Ab. Patah.
Pada 7 Jun lalu, Siti Bainun memfailkan saman pemula memohon agar Rumah Bonda di Setapak dibuka semula dengan menamakan Pengarah JKM Wilayah Persekutuan Kuala Lumpur (JKMWPKL) sebagai defendan tunggal.

Siti Bainun kini sedang dibicarakan atas tuduhan menganiaya dan mengabaikan seorang remaja perempuan Sindrom Down di Kondo Irama Wangsa, Wangsa Maju di sini yang juga merupakan rumah kediaman wanita itu.
Pada 9 Julai 2021, Siti Bainun menyatakan dia telah menerima Notis Lak (Penutupan) daripada JKMWPKL yang memaklumkan bahawa Rumah Bonda di Taman Setapak akan ditutup mengikut Seksyen 16(1) Akta Pusat Jagaan 1993.
Siti Bainun mendakwa tindakan Lak yang dibuat atas alasan Rumah Bonda tidak berdaftar di bawah Akta Pusat Jagaan adalah tidak berasas, tidak adil dan tidak mengikut proses pentadbiran kerana pada sepanjang JKMWPKL mengetahui Rumah Bonda dalam proses pendaftaran.
Pada 20 April lalu, Rumah Bonda telah menerima notis tawaran kompaun berjumlah RM5,000 daripada JKM WPKL mengikut Peraturan-Peraturan Pusat Jagaan 1994 (Pengkompaunan Kesalahan) di bawah Seksyen 21A dan Seksyen 24 Akta Pusat Jagaan 1993. Bayaran kompaun tersebut telah dilunaskan pada 25 April lalu.
Bagaimanapun, Pegawai Penguatkuasa JKM WPKL telah memaklumkan kepada Siti Bainun walaupun kompaun telah dibayar, Rumah Bonda hanya boleh dibuka semula atas perintah mahkamah sahaja.
Disebabkan perintah penutupan itu masih lagi berkuatkuasa, Siti Bainun mendakwa pihaknya tidak boleh menjalankan kerja-kerja amal yang lain seperti penyediaan makanan bagi gelandangan dan pusat bank makanan. – KOSMO! ONLINE


5 balai bomba baharu dijangka siap akhir tahun ini
Oleh AMREE AHMAD

15 Julai 2022, 3:48 pm
PUTRAJAYA – Jabatan Bomba dan Penyelamat Malaysia (JBPM) menjangkakan sebanyak lima buah balai bomba dan penyelamat (BBP) baharu bakal siap dibina menjelang hujung tahun ini.
Ketua Pengarahnya, Datuk Seri Mohammad Hamdan Wahid berkata, kesemua balai tersebut akan dapat beroperasi dengan baik bagi memberi perkhidmatan kepada penduduk sekitar.
“Dua daripada BBP berkenaan masing-masing akan terletak di Sarawak dan Semenanjung manakala baki sebuah lagi di Sabah,” katanya ketika ditemui para pemberita di sini hari ini.
Terdahulu beliau menerima bendera JBPM sebagai Timbalan Chief de Mission ke Sukan Polis dan Bomba Sedunia 2022 di Rotterdam, Belanda yang berlangsung mulai 22 Julai nanti
Seramai 41 pegawai JBPM akan menyertai temasya dwitahunan itu dalam lima jenis permainan dengan sasaran kali ini untuk membawa pulang sejumlah sembilan pingat emas.
Mohammad Hamdan berkata, ketika ini terdapat 325 buah BBP di seluruh negara dengan kekuatan keseluruhan 15,000 orang namun jumlah itu masih agak kurang kerana JBPM memerlukan secara ideal 500 buah BBP.

Keperluan pembinaan sesebuah balai baharu itu dilakukan berdasarkan 21 kriteria antaranya jumlah penduduk, bilangan bangunan dan kekerapan panggilan kecemasan di kawasan itu.
Menyentuh perancangan 15 buah BBP lagi, beliau berkata, perkara tersebut masih dalam proses penilaian kerana ada yang dikategorikan sebagai projek bermasalah dan terpaksa ditunda.
“Justeru hanya lima BBP yang tidak dianggap projek sakit dijangka dapat siap dengan lancar dan terus beroperasi menjelang akhir tahun ini kerana kita akan menerima ramai rekrut baharu,” katanya. -KOSMO! ONLINE


Lelaki didakwa 3 pertuduhan kes tembak di Sungai Gabai
Oleh NUZULSHAM SHAMSUDDIN

15 Julai 2022, 4:07 pm
KAJANG – Seorang lelaki didakwa di dua Mahkamah Majistret berasingan di sini hari ini atas tiga pertuduhan menyebabkan kematian, memiliki senapang patah dan butir peluru tanpa permit sah, dalam kejadian tembak di Sungai Gabai, minggu lalu.
Bagaimanapun tertuduh, Sali Hashim ,43, mengaku tidak bersalah selepas kesemua pertuduhan dibacakan di hadapan Majistret Muhammad Noor Firdaus Rosli dan Syahrul Sazly Md Sain.
Di hadapan Muhammad Noor Firdaus, mengikut pertuduhan pertama, tertuduh didakwa telah melakukan perbuatan gopoh sehingga menyebabkan kematian ke atas Mohd. Izzwan Ahmad Shakri ,32, di Hutan Simpan Sungai Gabai Batu 18, Ulu Langat di sini pukul 4.30 pagi pada 6 Julai lepas.
Sementara itu di hadapan Majistret Syahrul Sazly, Sali didakwa atas satu pertuduhan iaitu dalam milikannya tujuh butir amunisi tanpa suatu lesen yang sah.
Kesalahan itu dilakukan di sebuah rumah di Kampung Sungai Lui, Hulu Langat di sini pukul 11.30 pagi pada 8 Julai lalu.
Bagi kesalahan itu, pertuduhan dikemukakan mengikut Seksyen 8(a) Akta Senjata 1960 yang membawa hukuman penjara maksimum tujuh tahun atau denda tidak melebihi RM10,000 atau kedua-duanya,jika sabit kesalahan.

Dalam prosiding hari ini, pendakwaan dikendalikan Timbalan Pendakwa Raya Siti Nur Liyana Mohd. Sulaiman dan Nurul Husna Amran manakala tertuduh diwakili peguam Roland Engan.
Mahkamah kemudian membenarkan tertuduh diikat jamin RM8,000 bagi dua pertuduhan dan RM5,000 untuk satu pertuduhan dengan seorang penjamin dan menetapkan 26 Ogos ini untuk sebutan kes.
Kosmo! Online 6 Julai lalu melaporkan tiga lelaki ditahan bagi membantu siasatan berhubung kes tertembak rakan dalam kejadian di sekitar Sungai Gabai, di sini.
Ketua Polis Daerah Kajang, Asisten Komisioner Mohd. Zaid Hassan berkata, hasil siasatan mendapati salah seorang rakan mangsa yang membawa senapang patah telah tergelincir di lereng bukit mengakibatkan senjata api yang dipegang terpelanting.
“Lelaki berusia 32 tahun itu telah terkena tembakan sebelum disahkan mati di lokasi kejadian,” katanya. – KOSMO! ONLINE


Raffa Affar ‘cover’ lagu Lestari dikecam penyanyi asal
Oleh KOSMO!

15 Julai 2022, 4:01 pm
PETALING JAYA – ‘Hancur lagu aku’.
Demikian komen ringkas yang ditinggalkan vokalis kumpulan Lestari menerusi rakaman video ‘cover version’ yang dimuat naik Raffa Affar di media sosial.
Raffa sebelum ini dilihat cuba menyanyikan semula lagu Airmata Di Hari Persandinganmu nyanyian asal kumpulan yang terkenal di era 1980-an itu.
Namun, nyanyiannya kali ini semakin mendapat kecaman ramai sehingga tidak disukai oleh penyanyi asal itu sendiri yang menggunakan akaun Wan Lejen di Facebook.
Tinjauan Kosmo! di YouTube milik penyanyi seberang ini mendapati dia sering membuat ‘cover’ bagi lagu-lagu hits Malaysia walaupun ada sebahagiannya tidak menjadi dan dikatakan sumbang.
“Buat rosak lagu legend Malaysia sahaja dia ini, tahu la nak sampaikan ikut cara tersendiri, cuma pelik dan buruk,” kata seorang pengguna.

“Sumbang dan pergi belajar dulu sampai pandai,” ujar pengguna lain. – KOSMO! ONLINE.


Guru KAFA didakwa cederakan murid direman tiga hari
Oleh MOHD AZLI ADLAN

15 Julai 2022, 3:39 pm
KUALA TERENGGANU – Seorang guru Kelas Agama dan Fardu Ain (KAFA) ditahan reman selama tiga hari sehingga lusa bagi membantu siasatan dakwaan dia mencederakan anak muridnya hingga patah kaki pada minggu lalu.
Perintah reman tersebut dibenarkan Penolong Kanan Pendaftar Mahkamah Kuala Terengganu, Rabiatul Adawiyyah Che Khalid di Mahkamah Majistret di sini hari ini.
Ketua Polis Daerah Marang Deputi Superintendan Mohd. Zain Mat Dris berkata, suspek yang berusia 35 tahun disiasat mengikut Seksyen 325 Kanun Keseksaan.
Kosmo! Online semalam melaporkan seorang murid lelaki tahun tiga mendakwa kaki kanannya patah akibat dihempas oleh seorang guru KAFA di sebuah sekolah di Marang pada 6 Julai lalu.
Ibu mangsa berusia 36 tahun menyedari kecederaan dialami kaki kanan anaknya sewaktu mengambil kanak-kanak itu pulang dari kelas pada pukul 5 petang.
Mangsa berusia sembilan tahun kemudiannya telah dibawa ke klinik swasta berhampiran bagi pemeriksaan sebelum kaki kanannya disahkan patah.

Mangsa mendakwa ia disebabkan perbuatan guru KAFA terbabit telah menghempasnya ke atas kerusi kerana berang dengan perlakuannya di dalam kelas sebelum itu.
Laporan polis berhubung kejadian tersebut telah dibuat ibu bapa mangsa pada 8 Julai lalu. – KOSMO! ONLINE


Gagal seludup 450 liter diesel ke Thailand
Oleh MUHAMMAD AYMAN GHAFFA

15 Julai 2022, 4:27 pm
RANTAU PANJANG – Cubaan seorang pemandu lori dan kelindannya untuk menyeludup sebanyak 450 liter diesel ke Thailand gagal apabila taktik mereka mengisi minyak secara berulang kali di dua buah stesen minyak di Jeli dan Tanah Merah dekat sini semalam dikesan pihak berkuasa.
Lelaki berusia dalam lingkungan 30-an dan 40-an itu dicekup di ladang kelapa sawit Kampung Rahmat, Lubuk Setol di sini selepas sepasukan pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) bersama Pasukan Gerakan Am (PGA) Batalion 7 dan Pasukan Polis Marin (PPM) Wilayah Tiga mengekori lori jenis Volvo itu.
Ketua Pegawai Penguat Kuasa KPDNHEP Kelantan, Aswadi Jaafar berkata, operasi bermula kira-kira pukul 1 pagi selepas pihaknya menerima maklumat sebelum mengesan sebuah lori dipandu dalam keadaan mencurigakan ketika sedang mengisi minyak diesel secara berulang di dua buah stesen minyak di Jeli dan Tanah Merah.
Menurutnya, penguat kuasa KPDNHEP, PGA dan PPM mengekori lori tersebut sebelum membuat serbuan semasa tiba di kawasan kelapa sawit.
“Pemeriksaan di dalam tangki minyak lori yang telah diubah suai telah menemui sebanyak 450 liter diesel.
“Kedua-dua suspek warga tempatan mengaku telah membeli minyak diesel sebanyak RM600 ke dalam tangki lori tersebut,” katanya dalam satu kenyataan hari ini.

Menurut Aswadi, siasatan mendapati, mereka menggunakan modus operandi dengan mengisi diesel secara berulang di stesen minyak pada waktu awal pagi bagi mengaburi mata pihak berkuasa.
Ujarnya, minyak diesel itu dengan nilai rampasan barangan kawalan dianggarkan sebanyak RM 967.50 dan lori yang digunakan untuk kegiatan penyeludupan turut disita.
Tambahnya, kes disiasat mengikut Akta Kawalan Bekalan 1961. – KOSMO! ONLINE


Ribut petir, hujan lebat landa 5 negeri petang ini
15 Julai 2022, 3:52 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di lima negeri sehingga pukul 6 petang nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh Kuala Lumpur, Putrajaya, dan beberapa kawasan di Selangor, Johor, serta Sabah.
“Bagi negeri Selangor, antara kawasan yang terlibat ialah di Petaling, Kuala Langat dan Sepang, manakala di Johor di kawasan Kota Tinggi serta Johor Bahru.
“Sementara di Sabah pula melibatkan kawasan Pedalaman (Tambunan), Pantai Barat (Ranau), Sandakan (Telupid, Beluran dan Sandakan) dan Kudat,” katanya hari ini.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Isu inai dibandingkan, Che Ta kata buat apa nak gaduh
Oleh NUR EMIRA SAIZALI

15 Julai 2022, 3:55 pm
PETALING JAYA – Pelakon terkenal Rozita Che Wan menegaskan orang ramai tidak perlu bertelagah dan membuat perbandingan mengenai isu beberapa jenama inai yang dijual oleh selebriti tanah air.
Menurutnya yang mesra disapa sebagai Che Ta, dia mahu para penjual agar berniaga dengan jujur dan tidak perlu mengutuk mahupun mengecam jenama lain.
“Rezeki Allah sangat luas buat apa nak gaduh dan sakitkan hati sesama sendiri. Anda pun kalau kek yang besar tu nak makan sorang takkan habis, mesti kena kongsi dengan orang lain.
“Che Ta ialah Che Ta, tolong jangan bandingkan dengan orang lain. Berniagalah dengan cara yang jujur, takkan nampak hebat pun kalau anda asyik kutuk atau jatuhkan orang lain. Setiap rezeki kan sudah tertulis,” katanya dalam satu entri Instagram hari ini.
Tambahnya, bidang perniagaan sangat luas dan tidak seharusnya menjadi rebutan sehingga boleh menjatuhkan orang lain.
“Mudah saja sebenarnya, kita berniaga dan dapat rezeki sama-sama.

“Rezeki untuk dikongsi bukan untuk dibolot seorang. Semoga Allah permudahkan urusan kita semua,” jelasnya.
Isteri kepada pelakon Zain Saidin itu memberitahu, orang ramai boleh membeli inai jenamanya sekiranya ingin kuku mereka berwarna merah hati yang dijual dengan harga murah.
“Kalau nak inai warna merah hati ala-ala bunga ros segar, pakailah inai Che Ta. Kalau nak inai selain warna yang kami buat, jenama lain juga ada. Tak ada hal pun anda nak kongsi.
“Kami tak kacau sesiapa dan inai ini hanya dijual pada harga RM15 sebab mahu semua dapat merasa pakai inai Che Ta,” katanya lagi.
Hantaran tersebut seterusnya mendapat reaksi daripada ramai pihak termasuklah golongan selebriti seperti aktres terkenal, Fazura yang memuji harga mampu milik inai tersebut.
“Baru nak buka (pakai). Terima kasih Che Ta sebab ingat saya dan jual pada harga murah untuk semua saudara kita,” kata isteri kepada aktor, Fattah Amin itu.
Minggu ini, isu inai menjadi antara bahan bualan hangat apabila ada yang melahirkan rasa kecewa sesetengah jenama inai tidak memberi hasil menarik pada kuku mereka.
Selain Che Ta, selebriti lain yang turut menjual produk sama ialah Neelofa.- KOSMO! ONLINE


Pengasas bersama Kelab Komedi Crackhouse diberi jamin polis hari ini
15 Julai 2022, 3:44 pm
KUALA LUMPUR – Polis Diraja Malaysia(PDRM) mengesahkan pengasas bersama Kelab Komedi Crackhouse akan diberi jamin polis pada petang ini.
Setiausaha Polis Malaysia (SUPM), Datuk Noorsiah Mohd Saaduddin berkata, suspek diberi jamin pada petang ini berikutan siasatan memerlukan kehadiran orang kena tahan (OKT) telah selesai.
“PDRM mengesahkan lelaki tempatan berusia 39 tahun yang ditahan semalam dan telah dibenarkan reman selama sehari oleh majistret pada hari ini sebelum diberi jamin polis pada petang ini.
“Penahanan tersebut dilakukan bagi membantu siasatan mengenai penularan dua klip video di sebuah kelab komedi,” katanya dalam kenyataan di sini hari ini.
Kosmo! Online semalam melaporkan, pengasas bersama Kelab Komedi Crackhouse ditahan bagi membantu siasatan berhubung insiden seorang wanita didakwa menghina agama Islam dalam satu persembahan komedi di sebuah kelab di Taman Tun Dr Ismail (TTDI) baru-baru ini.
Sumber memaklumkan, lelaki berusia 39 tahun itu ditahan kira-kira pukul 1.30 tengah hari di sebuah lokasi di ibu negara dan ditempatkan di lokap Ibu Pejabat Polis Daerah (IPD) Dang Wangi, di sini.

Difahamkan, tangkapan dan siasatan dilakukan oleh Unit Siasatan Jenayah Terkelas (USJT), Bahagian Pendakwaan/Undang-undang (D5) Jabatan Siasatan Jenayah (JSJ) Bukit Aman.
Terdahulu, tular video berdurasi 54 saat memaparkan seorang wanita berpakaian sopan menanggalkan tudung dan pakaian ketika membuat persembahan stand up comedy (komedi solo) di sebuah kelab di TTDI, Kuala Lumpur.
Susulan insiden berkenaan, wanita berusia 28 tahun itu ditahan di Jalan Gasing, Petaling Jaya pada 9 Julai lalu manakala teman lelakinya turut ditahan pada 10 Julai. – KOSMO! ONLINE.


Warga emas disondol babi masih trauma
Oleh ROHANA MOHD. NAWI

15 Julai 2022, 4:24 pm
KOTA BHARU – Seorang warga emas yang parah selepas disondol seekor babi hutan sewaktu mengutip durian di dusun minggu lalu masih trauma malah tidak membenarkan isteri, anak dan cucu bermain di halaman rumah mereka di Taman Desa Wangi, Kampung Kubang Siput, Pasir Tumboh di sini.
Omar Ngah, 78, berkata, dia masih takut kerana hampir kehilangan nyawa dalam kejadian itu selain bimbang babi hutan itu akan kembali menyerang ahli keluarganya.
Katanya, dia yang menerima jahitan pada kepala, luka di telinga dan cedera tangan kirinya masih belum pulih sepenuhnya.
“Saya kini berulang-alik ke klinik berdekatan rumah untuk mencuci tangan yang berbalut kerana luka belum sembuh sepenuhnya.
“Bagaimanapun, saya tetap bersyukur apabila dibenarkan pulang selepas menerima rawatan di Hospital Universiti Sains Malaysia, Kubang Kerian di sini selama lima hari,” katanya.
Menceritakan mengenai kejadian tersebut baru-baru ini, Omar berkata, sebelum disondol babi hutan, dia terlebih dahulu dirempuh seekor haiwan tersebut semasa sedang mengutip buah durian di dusun berkenaan.

Menurutnya, situasi itu menyebabkan dia terjatuh ke dalam parit sedalam 0.5 meter dan disondol haiwan tersebut buat kali kedua sebelum ia menggigit bahagian lengannya sehingga koyak.
“Saya rasa perit dan tidak mahu lagi terserempak dengan babi hutan yang dikhabarkan masih banyak berkeliaran di belakang rumah,” katanya.- KOSMO! ONLINE.


KL City sekadar seri, Selangor terus garang
Oleh MOHD. FITRIE MUHAMAD

16 Julai 2022, 11:21 pm
HASRAT Kuala Lumpur City untuk bangkit daripada kekecewaan Piala FA tidak kesampaian selepas sekadar seri tanpa jaringan dengan Petaling Jaya City di Stadium Bolasepak Kuala Lumpur, sebentar tadi.
Ketiadaan pemain penting seperti Paulo Josue dan Akram Mahinan di barisan tengah jelas menjejaskan permainan KL City hingga memaksa pengendalinya memperkenalkan beberapa pemain daripada skuad Piala Presiden.
Walaupun PJ City berjaya memberikan saingan hebat, The City Boys sebenarnya wajar menyalahkan diri sendiri kerana gagal menyempurnakan beberapa peluang terbaik khususnya menerusi pemain baharu, Jordan Mintah.
Ketiadaan Josue di jentera tengah sedikit mengurangkan sengat KL City hingga memaksa dua penyerangnya, Romel Morales dan Mintah terpaksa turun lebih ke bawah untuk mengutip bola.
Daripada segi peluang sepanjang babak pertama, ia lebih berpihak kepada pelawat namun sekali lagi digagalkan oleh sentuhan terakhir dan halangan dilakukan pertahanan KL City.
Minit ke-32, salah faham antara Irfan Zakaria dan penjaga gol, Kevin Ray Mendoza hampir mengundang padah buat KL City sebaliknya seorang lagi pertahanan, Giancarlo Galifuoco bertindak pantas mengeluarkan bola daripada melintasi garisan gol.

Sepuluh minit selepas aksi bersambung, KL City hampir berada di depan sebaliknya rembatan jarak dekat Mintah sekadar singgah di sisi jaring gawang lawan.
Di Stadium Majlis Bandaraya Petaling Jaya, Selangor bijak mengambil kesempatan ke atas Penang FC yang beraksi 10 pemain apabila berjaya memastikan kemenangan 2-0.
Selepas babak pertama berakhir tanpa jaringan, Shahrel Fikri Md Fauzi akhirnya menceriakan penyokong tuan rumah dengan meledak gol pertama pada minit ke-73 diikuti jaringan kedua menerusi pemain gantian, Syahir Bashah, minit ke-79.


Isteri Exco Belia, Sukan dan NGO Kelantan meninggal dunia
Oleh KOSMO!

16 Julai 2022, 8:42 pm
Oleh ROHANA ISMAIL
TUMPAT – Isteri kepada Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri, Wan Roslan Wan Hamat meninggal dunia di Hospital Universiti Sains Malaysia (HUSM), Kubang Kerian petang tadi.
Wan Roslan yang juga Ahli Dewan Undangan Negeri Pengkalan Kubor dalam satu hantaran di Facebook miliknya memaklumkan, isterinya, Wan Norihan Wan Ab. Rahman, 54, meninggal dunia di hospital berkenaan kira-kira pukul 6.55 petang tadi.
Pegawai Khas kepada Wan Roslan, Anas Karimi Ahmad Thani berkata, arwah sebelum ini dilaporkan menghidap penyakit jantung dan baru selesai menjalani pembedahan pintasan atau ‘bypass’ di sebuah hospital swasta selepas Aidilfitri baru-baru ini.
Menurutnya, arwah sekali lagi dimasukkan ke hospital kerana mengalami masalah paru-paru berair dan dimasukkan ke unit rawatan rapi sebuah hospital swasta selama 26 hari sebelum dipindahkan ke HUSM.
Tambahnya, jenazah Wan Norihan akan dikebumikan di Kampung Kutan di sini malam ini. – KOSMO! ONLINE


Majlis kahwin dihentikan beri laluan kepada pengusung keranda mayat
Oleh KOSMO!

16 Julai 2022, 9:30 pm
JAKARTA – Sebuah klip video di media sosial Indonesia memaparkan acara di sebuah majlis perkahwinan dihentikan seketika untuk memberi laluan kepada rombongan mengusung jenazah ke tanah kubur, lapor laman berita Suara.com.
Video itu dimuat naik dalam akaun Instagram @andreli_48.
Kejadian sekumpulan lelaki membawa keranda melintasi khemah majlis perkahwinan itu berlaku di Demak, Jawa Tengah.
Khemah majlis perkahwinan selalunya didirikan di atas jalan kampung, manakala laluan terpaksa ditutup sementara untuk kelancaran majlis.
Bagaimanapun, kejadian sebaliknya berlaku terhadap majlis perkahwinan itu kerana jalan yang digunakan merupakan satu-satunya akses ke kawasan perkuburan.
Kelihatan sebilangan tetamu majlis menghentikan aktiviti mereka dengan muzik dimatikan untuk menghormati rombongan tersebut.

Video itu mendapat perhatian netizen di ruangan komen.
“Dua rahsia Tuhan sedang berlaku, kematian dan jodoh,” kata seorang netizen.
“Beginilah hidup, ada suka dan duka. Semoga yang meninggal itu husnul khatimah dan yang berumah tangga sakinah mawadah warahmah. Amin,” komen netizen lain. – Agensi


Bon Odori lancar dengan kehadiran 50,000 pengunjung
Oleh ISKANDAR SHAH MOHAMED

16 Julai 2022, 10:18 pm
SHAH ALAM – Festival Bon Odori di Kompleks Sukan Negara Shah Alam Panasonic di sini, berjalan lancar dengan kehadiran lebih 50,000 pengunjung hari ini.
Tinjauan mendapati kawasan kompleks itu mula dipenuhi orang ramai sejak pukul 4 petang dengan pemantauan ketat oleh pihak berkuasa.
Ketua Pegawai Eksekutif Tourism Selangor, Azrul Shah Mohamad berkata, kehadiran pengunjung festival kali ke-46 itu mencatatkan peningkatan berbanding kali terakhir dilaksanakan pada 2019.
“Alhamdulilah, semuanya berjalan lancar selepas program itu tertangguh akibat pandemik Covid-19 lebih dua tahun lalu.
“Jumlah terakhir pengunjung sebelum ini lebih 40,000 orang dan ia meningkat lebih 50,000 iaitu paling ramai setakat ini,” katanya ketika ditemui pada festival itu malam tadi.
Terdahulu, Menteri Besar, Datuk Seri Amirudin Shari turut hadir meluangkan masa menyaksikan festival kebudayaan Jepun berkenaan, kira-kira pukul 8.15 malam dan disambut oleh Duta Jepun ke Malaysia, Takahashi Katsuhiko.

Festival Bon Odori menjadi polemik dengan Menteri di Jabatan Perdana Menteri (Hal Ehwal Agama), Datuk Idris Ahmad kajian yang dibuat Jabatan Kemajuan Islam Malaysia (Jakim) mendapati program itu mempunyai unsur keagamaan.
Sultan Selangor, Sultan Sharafuddin Idris Shah bertitah tidak mahu pihak tertentu khususnya ahli politik menggunakan isu sensitiviti agama untuk kepentingan peribadi dan meraih populariti selain tidak wenangnya melabelkan sesuatu perkara itu negatif tanpa membuat kaji selidik mendalam.
Selain itu, Jabatan Agama Islam Selangor (JAIS) turut dititahkan tidak mengambil pendirian dan sikap menyekat program festival itu. Di samping itu, JAIS dan Majlis Bandaraya Shah Alam juga dititahkan untuk hadir ke majlis tersebut bagi melihat sendiri apa yang berlaku di dalam program tersebut. -KOSMO!ONLINE


Punyalah minat, pengantin jadikan Doraemon tema majlis persandingan
Oleh KOSMO!

16 Julai 2022, 9:00 pm
JAKARTA – Dekorasi sebuah majlis perkahwinan adat Jawa di Palembang menjadi tular apabila pengantin memilih tema kartun popular Jepun, Doraemon, lapor laman Wolipop semalam.
Menerusi rakaman video yang dimuat naik di laman TikTok, majlis itu dihiasi elemen tradisional masyarakat Jawa biasa sehinggalah gambar latar belakang pelamin terpampang gambar Doraemon.
Gambar latar itu sangat jelas dan diletakkan betul-betul di belakang kedua-dua pengantin yang duduk di pelaminan.
Video itu dihujani ribuan komen pengguna media sosial yang meluahkan rasa lucu melihat tahap obsesi pengantin pada kartun Doraemon.
“Saya juga minat kartun Doraemon tetapi tidak terfikir mahu dijadikan tema perkahwinan,” komen seorang pengguna media sosial.
“Kasihan, suaminya pasti menjadi bahan ajukan rakan-rakan selepas ini,” kata netizen lain.

Video itu mendapat lebih dua juta tontonan dan menerima lebih 109,000 tanda suka. – Agensi


Lelaki terkejut jumpa bom mortar ketika kemas stor
Oleh ASLIZA MUSA

16 Julai 2022, 8:37 pm
KAMPAR – Seorang nelayan darat terkejut menjumpai dua objek berupa bom ketika sedang mengemas bilik stor di belakang sebuah rumah di Kampung Tersusun Muhibbah, Malim Nawar di sini hari ini.
Ketua Polis Daerah Kampar, Superintendan Mohamad Nazri Daud berkata, lelaki berusia 59 tahun itu menjumpai objek berkenaan ketika berada di rumah peninggalan abang iparnya pada pukul 8.30 pagi.
Katanya, objek berbentuk bujur dan berwarna perak menyerupai bom itu berada dalam rak kayu di dalam stor tersebut.
“Lelaki terbabit yang tidak mahu mengambil tindakan sendiri kerana bimbang terjadi sesuatu yang tidak diingini telah datang ke balai polis bagi membuat laporan.
“Sepasukan anggota termasuk dari Cawangan Persenjataan Ibu Pejabat Polis (IPD) Kampar telah digerakkan ke lokasi bagi membuat pemeriksaan termasuk memaklumkankan kepada Unit Pemusnah Bom (UPB), Ibu Pejabat Polis Kontinjen (IPK) Perak,” katanya di sini hari ini.
Katanya, siasatan awal mendapati, bom itu dijumpai ketika pengadu mengemas pinggan mangkuk dan barang lama di dalam stor milik abang iparnya yang telah pun meninggal dunia.

Katanya, pemeriksaan mendapati, objek yang dijumpai itu merupakan dua butir bom jenis mortar 60 milimeter (mm) yang berada di atas dan di bawah rak kayu. – KOSMO! ONLINE


Piala AFF B-19: Bukti ‘ubi muda’ negara masih padu
Oleh MUHAMAD ARDIE PUTRA SUHAIMI

16 Julai 2022, 11:48 pm
SEPANG – Ketua jurulatih skuad bawah 19 (B-19) negara, Hassan Sazali Waras mengakui puas apabila dapat membuktikan Malaysia tidak ketandusan pemain muda berbakat selepas menjuarai Piala AFF B-19 2022 semalam.
Sebagai rekod, skuad muda Harimau Malaya berjaya menjulang trofi Piala AFF B-19 buat kali kedua dalam sejarah selepas menewaskan Laos pada aksi final dengan keputusan 2-0 pada saingan di Stadium Patriot Chandrabaga, Jakarta semalam.
Kata Hassan, kejayaan yang dikecapi di negara jiran itu adalah petanda bahawa ‘ubi muda’ skuad bola sepak negara masih lagi mampu memberi saingan sengit di peringkat antarabangsa.
“Kejuaraan yang kita raih pada kempen Piala AFF B-19 semalam adalah bukti bahawa kita tidak ketandusan pelapis selain apa yang dilakukan di peringkat akar umbi ketika ini berada di landasan yang tepat.
“Namun, misi tahun ini masih belum selesai dan saya harap dapat barisan pemain dapat meneruskan momentum pada kelayakan Piala Asia B-20 pada September depan,” katanya ketika ditemui di Lapangan Terbang Kuala Lumpur (KLIA) sebentar tadi.
Hassan yang juga pengendali skuad Projek FAM-MSN membantu skuad muda Harimau
Malaya meraih kejuaraan kedua pada kejohanan berprestij ini selepas edisi 2018 yang turut dilangsungkan di Indonesia.-KOSMO! ONLINE


Budak lelaki minta sedekah untuk ‘top up’ permainan video
Oleh KOSMO!

16 Julai 2022, 8:30 pm
JAKARTA – Sebuah klip video tular di media sosial Indonesia memaparkan seorang budak lelaki meminta derma di jalanan untuk menambah nilai permainan video popular, Free Fire (FF), lapor laman berita Suara.com.
Video itu dimuat naik dalam akaun Instagram @medantalk.
Rakaman itu memaparkan seorang budak lelaki berbaju kelabu dan berkopiah mendekati penunggang motosikal di sebuah persimpangan lampu isyarat.
Sambil membawa sebuah kotak kecil, budak itu meminta derma kepada penunggang wanita berkenaan. Wanita itu kemudian mengajaknya berbual.
“Jadi duit (derma) itu untuk apa, nak buat apa? Tambah nilai apa ini?” tanya penunggang motosikal itu kepada budak lelaki tersebut.
Kanak-kanak itu dengan santainya menjawab bahawa derma yang dia kumpul adalah untuk menambah nilai permainan video Free Fire.

“Bukan disalurkan ke masjid, berdosa,” kata wanita itu.
Video itu mendapat perhatian netizen di ruangan komen.
“Memang saya geram dengan FF, kesannya teruk. Saya akan marah sahaja anak kalau dia main,” kata seorang netizen.
“Jangan salahkan permainan sahaja, perlu pandai didik anak,” komen netizen lain. – Agensi


Pentas Seni Merdeka tingkatkan ekuiti sosial melalui acara seni, budaya
Oleh HARRITH HISHAM

16 Julai 2022, 10:49 pm
KUALA LUMPUR – Pentas Seni Merdeka kembali menghidupkan suasana ibu kota melalui pengaktifan ruang awam sekali gus memperkukuhkan ‘Downtown KL’ sebagai daerah budaya dan kreatif.
Acara julung kali yang diadakan di Jalan Raja di sini itu merupakan kolabrasi antara Dewan Bandaraya Kuala Lumpur (DBKL) dengan kerjasama Think City.
Datuk Bandar Kuala Lumpur, Datuk Seri Mahadi Che Ngah berkata, aktiviti dan infrastruktur kreatif dan budaya adalah penting dalam mewujudkan bandar raya yang lebih bertenaga.
“Ia bukan sahaja menyatukan keharmonian, malah kandungan sebegini juga mencetuskan kerjasama dan dialog, menyemarak ekonomi tempatan dan menggalakkan transformasi bandar.
“Kita berharap lebih banyak usaha kolaboratif dilaksanakan untuk menjadikan ruang awam lebih menarik untuk semua lapisan masyarakat,” katanya selepas merasmikan Pentas Seni Merdeka di sini, hari ini.
Turut hadir, Timbalan Menteri Wilayah Persekutuan, Datuk Seri Jalaluddin Alias dan Pengarah Urusan Think City, Hamdan Abdul Majeed.

Sementara itu, Hamdan Abdul Majeed berkata, ruang awam terbaik terhasil dari inisiatif yang dipacu komuniti termasuk citarasa kandungan kreatif dan budaya.
Katanya, melalui Pentas Seni Merdeka, Think City berhasrat untuk mewujudkan dan mengekalkan platfom seni awam di sini sebahagian daripda pelan strategik untuk membangunkan Kuala Lumpur sebagai pusat budaya dan kreatif.
“Ini termasuk mengumpul, mengaktifkan dan memulihkan aset sedia ada sambil merangsang rangkaian yang lebih luas dalam aktiviti ekonomi baharu serta meningkatkan kualiti daya huni,” ujarnya.
Pentas Seni Merdeka yang merupakan edisi pertama dari empat edisi yang akan datang, menampilkan tarian dan seni Ronggeng Melayu yang dikendalikan oleh Pusat Penyelidikan Seni Persembahan Nusantara (NusPARC).
Acara itu turut menampilkan pelbagai aktiviti lain termasuk persembahan dari Artis Budaya dan Kombo Budaya DBKL, bengkel terrarium, kedai makanan ringan tempatan dan ‘food truck’.
Edisi seterusnya akan diadakan pada setiap Sabtu kedua di Jalan Raja dengan edisi kedua dijadualkan pada 10 September diikuti pada 8 Oktober, 12 November dan 10 Disember. – KOSMO! ONLINE


Tak perlu kaca mata, guna ubat titis atasi masalah rabun
Oleh KOSMO!

16 Julai 2022, 10:00 pm
WASHINGTON – Pentadbiran Makanan dan Ubat Amerika Syarikat (FDA) telah meluluskan sejenis ubat titis mata yang boleh menggantikan fungsi kaca mata, lapor laman berita Wion News semalam.
Ubat dinamakan Viuty ini didakwa mampu menyelesaikan masalah rabun dekat.
Menurut laman Express.co.uk, ubat titis mata itu perlu digunakan sekali setiap enam jam dan mula berfungsi dalam masa 15 minit selepas titisan.
Menurut laporan tersebut, Viuty adalah bentuk formulasi sebatian yang dikenali sebagai pilocarpine.
Ubat titis mata itu boleh meningkatkan penglihatan jarak dekat sambil mengekalkan penglihatan jarak jauh.
Ubat itu paling berguna untuk individu berusia antara 44 tahun hingga 55 tahun. Penyelidik-penyelidik turut melakukan ujian terhadap Viuty melibatkan 750 peserta.

Semua peserta kajian itu mengaku tidak mengalami sebarang kesan sampingan yang teruk selepas menggunakannya.
Hanya beberapa peserta melaporkan mengalami sakit kepala ringan dan mata mereka kemerahan. – Agensi


53 peratus rakyat dewasa tidak jalani saringan kesihatan
Oleh ASLIZA MUSA

16 Julai 2022, 7:22 pm
IPOH – Dianggarkan sebanyak 53 peratus rakyat dewasa negara ini tidak menjalani saringan kesihatan dalam tempoh setahun yang lepas.
Menteri Kesihatan, Khairy Jamaluddin Abu Bakar berkata, angka itu menggambarkan kesedaran terhadap saringan kesihatan dalam kalangan rakyat masih rendah.
Sehubungan itu katanya, Inisiatif Saringan Kesihatan Kebangsaan (NHSI) dilaksanakan sebagai usaha menggalakkan rakyat terutama golongan berumur 40 tahun dan ke atas menjalani saringan kesihatan secara berkala.
“Inisiatif ini juga menyasarkan seramai 1.5 juta rakyat berusia 40 tahun dan ke atas yang tidak pernah melakukan saringan kesihatan atau telah lama tidak menjalani saringan, disaring mulai bulan ini hingga Disember depan.
“Kita harap inisiatif ini beri kesedaran kepada mereka terutama bagi yang pertama kali. Amalan terbaik selepas usia 40 tahun, (jalani saringan kesihatan) setahun sekali.
“Jika tidak mahu buat imbasan Pengimejan Resonans Magnetik (MRI) pun, buatlah ujian darah. Itu permulaan yang baik,” katanya pada pelancaran Jelajah Agenda Nasional Malaysia Sihat peringkat negeri dan Inisiatif Saringan Kesihatan Kebangsaan di Bulatan Azlan Shah, Meru Raya di sini hari ini.

Menurut Khairy Jamaluddin, klinik-klinik swasta diminta terlibat sama melaksanakan program turun padang ke kampung-kampung dan kawasan pedalaman. – KOSMO! ONLINE


Bekas pegawai perubatan dakwa Presiden Joe Biden ‘pelupa’
Oleh KOSMO!

16 Julai 2022, 8:00 pm
WASHINGTON –  Seorang bekas pegawai perubatan yang pernah berkhidmat di White House mendakwa bahawa Presiden Amerika Syarikat (AS), Joe Biden tidak akan dapat bertahan sehingga tamat penggal pentadbiran beliau berikutan kesihatan mentalnya semakin terganggu, lapor laman RT.
Ronny Jackson yang kini bergelar ahli Kongres negeri Texas meluahkan pendapat tersebut menerusi laman Twitter.
Jackson menghuraikan bahawa simptom kognitif Biden yang semakin merosot telah wujud selama bertahun-tahun.
Beliau berkhidmat sebagai doktor peribadi kepada bekas presiden Barack Obama, Donald Trump dan George W. Bush.
Dalam temu bual dengan Sean Hannity daripada saluran berita  Fox News, Jackson berkata bahawa Obama telah menghantar teguran keras menerusi  e-mel kerana beliau  meragui keupayaan  kognitif Biden.
Jackson bagaimanapun mempertahankan pendiriannya mengenai status semasa keadaan mental Biden.

“Apa yang saya boleh katakan sebagai pegawai perubatan adalah Biden mengalami penurunan kognitif yang berkait rapat dengan usianya yang mencecah 80 tahun.
“Dari segi mental, beliau tidak cerdas seperti dulu. Jika anda perhatikan daripada renungan kosongnya, anda boleh menyimpulkan bahawa Joe Biden yang dahulu sudah tidak wujud,” kata Jackson.
Jackson turut memberi amaran bahawa beliau 100 peratus yakin bahawa Biden tidak mampu untuk menamatkan tempoh empat tahun penggal pertamanya  dalam keadaan kesihatan sekarang.
Kemerosotan kognitif yang didakwa Jakson  adalah isu popular dalam  kalangan pengkritik Presiden yang menyedari kekeliruannya semakin meningkat meskipun dalam mengendalikan tugas mudah seperti membaca teleprompter dan keluar dari pentas selepas bercakap. – Agensi


Melaka beri ‘lampu hijau’ usahakan tanah terbiar
Oleh DIYANATUL ATIQAH ZAKARYA

16 Julai 2022, 7:02 pm
MELAKA – Warga petani di negeri ini digalakkan untuk membangunkan tanah-tanah terbiar di seluruh Melaka bagi meningkatkan pengeluaran bekalan makanan negara.
Ketua Menteri Melaka, Datuk Seri Sulaiman Md. Ali berkata, pihaknya menyeru semua warga tani untuk mengambil langkah proaktif termasuk mengusahakan tanah terbiar milik persendirian, kerajaan dan swasta.
Katanya, kerajaan negeri juga menggalakkan penggunaan aplikasi teknologi-teknologi pertanian moden selari dengan dasar kerajaan ke arah Revolusi Industri (IR 4.0) bagi sektor pertanian.
“Melalui cara ini, produktiviti pengeluaran hasil pertanian projek sedia ada dapat ditingkatkan selain dapat mengurangkan kos pengeluaran dalam jangka masa panjang.
“Merentasi 108 sungai sepanjang 673 kilometer (km) dan jarak pesisir pantai sepanjang 120.5 km di negeri ini, marilah kita bersama-sama menjalankan projek pertanian sebaiknya dengan mengusahakan semua tanah terbiar,” katanya.
Beliau berkata demikian dalam ucapan perasmiannya Sempena Hari Peladang, Penternak dan Nelayan Peringkat Negeri Melaka 2022 Bertemakan Pertanian Pemangkin Ekonomi Keluarga Malaysia di Pusat Dagangan Antarabangsa Melaka, di sini, hari ini.

Mengulas lanjut beliau berkata, Laporan Sosioekonomi Negeri Melaka Tahun 2020 turut mencatatkan kadar peningkatan dalam sektor pertanian sebanyak RM4.6 bilion.
“Jumlah itu telah menyumbang sebanyak 11.6 peratus daripada keseluruhan Keluaran Dalam Negara Kasar (KDNK) negeri.
“Lebih membanggakan, sektor ini juga telah menjadi satu-satunya sektor mencatatkan kadar pertumbuhan positif berbanding sektor lain sebanyak 3.7 peratus pada tahun 2020 iaitu saat negara dilanda gelombang Covid-19,” katanya.
Katanya, rekod itu juga telah mengangkat Melaka di kedudukan pertama yang mencatatkan pertumbuhan positif tertinggi bagi sektor pertanian diikuti oleh Johor sebanyak 3.1 peratus, Pahang 1.6 peratus dan Negeri Perak 1.4 peratus.-KOSMO! ONLINE


Kitaran haid berubah selepas suntikan vaksin Covid-19 perkara biasa
Oleh KOSMO!

16 Julai 2022, 7:00 pm
BANDAR RAYA NEW YORK – Satu kajian mendapati orang dewasa yang mendapatkan suntikan vaksin Covid-19 bukan sahaja mengalami kesan sampingan seperti sakit kepala, letih dan sakit otot bahkan perubahan haid yang sementara, lapor saluran berita NBC News.
Kajian diterbitkan dalam jurnal Science Advances itu mendapati bahawa 42 peratus wanita yang mempunyai kitaran haid normal, mendapati darah keluar lebih banyak apabila mereka datang bulan selepas divaksin.
44 peratus wanita tidak mengalami perubahan pada kitaran haid mereka, manakala sekitar 14 peratus mengalami haid yang lebih ringan.
Wanita yang tidak datang bulan termasuk mereka yang putus haid atau menggunakan kontraseptif untuk jangka panjang pula mendakwa mengalami haid di luar jangkaan selepas menerima vaksin Covid-19.
Tinjauan itu melibatkan lebih 39,000 orang berusia 18 hingga 80 tahun yang telah menerima vaksinasi lengkap dan tidak dijangkiti Covid-19.
Penulis kajian memberi amaran bahawa peratusan itu tidak semestinya mewakili kadar perubahan dalam populasi umum kerana orang yang menyaksikan perubahan kitaran haid lebih cenderung utnuk mengambil bahagian dalam tinjauan tersebut.

Matlamat kajian adalah untuk mendapatkan bukti bagi kajian masa hadapan dan bukan bertujuan mengenal pasti sebab dan akibat.
Bagaimanapun, kajian terbaharu yang lain juga mendapati bahawa vaksin Covid-19 dikaitkan dengan perubahan kecil dalam tempoh kitaran haid. – Agensi